ועדת הכלכלה, כנסת 17, פרוטוקול מספר 362, 2007-10-16 11:00

גלעד ארדן: אני פותח את ישיבת ועדת הכלכלה, ועל סדר-היום הנושא: הצגת תכנית העבודה לשנת 2008 של הרשות הלאומית לבטיחות בדרכים ויישום המלצות ועדת שיינין.

גלעד ארדן: למען הצופים שהצטרפו עכשיו או למי שהגיע כעת לדיון, אציין שדיון זה הוא במסגרת יום המחוייבות הלאומית למאבק בתאונות הדרכים.

גלעד ארדן: ועדת השרים לסמלים וטקסים של ממשלת ישראל אישרה את קביעתו של יום לאומי לבטיחות בדרכים שמחייב את כל גורמי המדינה ליזום פעילויות ולעסוק בנושא המאבק בתאונות הדרכים.

גלעד ארדן: במסגרת יום זה, כנסת ישראל מקדישה היום את כל דיוני הוועדות, דיון נרחב במליאה, ואירוע באודיטוריום, לצורך העלאת המחוייבות קודם כל שלנו, חברי-הכנסת, של השרים, הממשלה ומקבלי ההחלטות לטובת הטיפול והמחוייבות שלנו לקידום המאבק בתאונות הדרכים, כמובן דרך זה גם לנסות ולהשפיע על רמת המודעות והמחוייבות של הציבור הרחב, גם ציבור משתמשי הדרך, למאבק החשוב הזה, שבו, לצערנו, עדיין נהרגים כל שנה כ-500 אזרחים מאזרחי המדינה, ונפצעים אלפים רבים.

גלעד ארדן: למעשה, הדיון הזה הוא הדיון המרכזי של היום הזה, ובו משרד התחבורה והבטיחות בדרכים יציג את תכנית העבודה של הרשות הלאומית החדשה לבטיחות בדרכים לשנת 2008.

גלעד ארדן: שר התחבורה שאול מופז, שנכנס לתפקידו, קידם באופן נחרץ מאד, מייד עם כניסתו לתפקיד, את העברת חוק הרשות הלאומית לבטיחות בדרכים, ובעצם הביא לכך - בשיתוף פעולה כמובן עם ועדת הכלכלה ועם הכנסת - שתקציב הרשות הלאומית יגדל באופן משמעותי ותוקם רשות חדשה שתשדרג, זו לפחות הכוונה, באופן משמעותי את רמת המאבק שלנו ואת היכולות שלנו להיאבק בתאונות הדרכים.

גלעד ארדן: מטרת היום הזה במקור היא לתת דין וחשבון לציבור איפה אנו עומדים בקידום המאבק, ובעצם מטרת דיון זה להציג לציבור מה הן תכניות הרשות הלאומית לשנת 2008 וכן מה היו ההמלצות המקוריות של ועדת שיינין שהוקמה בראשות דוקטור יעקב שיינין כדי להציג לממשלה תכנית לאומית רב-שנתית למאבק בתאונות הדרכים וכדי שחברי-הכנסת יוכלו לבחון האם התכניות של הרשות הלאומית עולות בקנה אחד, או שהן לפחות בכיוון, עם אותן המלצות מפורסמות שדוקטור שיינין הגיש לממשלה הקודמת ואומצו על ידה פה אחד.

גלעד ארדן: בראשית הדברים אני מאפשר כמובן לשר התחבורה והבטיחות בדרכים מר שאול מופז לומר את דברו.

שאול מופז: בהזדמנות זו, אני רוצה לומר שבנושא הבטיחות בדרכים לחבר-הכנסת גלעד ארדן, גם כיושב-ראש ועדת הכלכלה וגם במידת מעורבותו, יש השפעה גדולה מאד ותרומה גדולה מאד בכל הנעשה עד עכשיו.

שאול מופז: אני רוצה להודות לך על המאמצים שאתה עושה.

שאול מופז: חבריי חברי-הכנסת שנמצאים כאן, מר אבי נאור שמאד פועל באינטנסיביות ובגילוי יכולות משמעותיות מאד ע"י עמותת "אור ירוק" בקידום הנושא, ודוקטור יעקב שיינין שאנו פועלים על-פי רוח המלצותיו, ואנו עדיין לא נמצאים ביישום מלא של כל הסוגיות שהוא פירט אותן באותו דו"ח מפורסם.

שאול מופז: חברות וחברים, כל מי שהגיע לכאן למפגש הזה, אני רוצה לברך אתכם על השותפות של כל מי שעוסק ותורם בנושא הבטיחות.

שאול מופז: ברשותכם, טרם הצגת התכנית, ברצוני לומר כמה נושאים שבעיניי הם משמעותיים מאד.

שאול מופז: זו הוועדה השלישית שאני מופיע בפניה היום, וחשוב לי מאד שבכל ועדה וועדה הדברים האלה יושמעו.

שאול מופז: מי יתן ונוכל לתקן את הסוגיות הללו שבעיניי הן סוגיות מערכתיות שלא די בקיומן של תכניות אלא יש חשיבות גדולה מאד לתוצאות ולמאבק הזה של תאונות בדרכים ולתוצאות שאנו מציגים על מנת להציל חיים.

שאול מופז: אדוני יושב-ראש הוועדה, חבריי חברי הכנסת, יש שלוש בעיות מרכזיות שזיהיתי בתפקיד הזה.

שאול מופז: אני בא מתפקידים אחרים גם כרמטכ"ל וגם כשר ביטחון, ומשעה שיש עליך אחריות - ובתפקידים האלה יש אחריות גדולה מאד - חשוב מאד שיהיו בידיך גם הסמכויות.

שאול מופז: אחרת, חוסר ההלימה בין האחריות לסמכות מוביל לכך שקשה לך מאד לממש את אחריותך וקשה לך מאד גם להגיע לתוצאות ממשיות, כי בשתי המערכות יש לפחות דבר אחד זהה, ואני מתכוון למערכת הביטחונית וגם למערכת התחבורתית בטיחותית במדינת ישראל, וזה הצלת חיים, כלומר שמירה על חיי אדם והצלת חיים.

שאול מופז: אני חייב לומר לכם, שכאחד שעומד היום בראש המערכת של משרד התחבורה והבטיחות בדרכים, ההלימה הזאת בין האחריות לסמכות לא קיימת.

שאול מופז: הזיקה הזאת היא זיקה מאד חלשה, ולא כל מה שאתה אחראי עליו יש לך גם סמכות מלאה לקבוע לו.

שאול מופז: אני מקווה שאנו נוכל להיות אנשי בשורה גם ע"י חקיקה וגם ע"י תרבות שלטונית יותר תקינה להביא לשינוי המצב הזה.

גלעד ארדן: האם אתה יכול לתת דוגמאות?

רונית תירוש: החקיקה לא מי-יודע-מה.

רונית תירוש: רק אתמול נתנו לנו שתי הצעות מצויינות בוועדת שרים בכל מה שנוגע לחינוך ונהיגה.

שאול מופז: בסדר.

שאול מופז: אני לא יודע מה - - -

גלעד ארדן: חברת-הכנסת רונית תירוש, אתן לך לדבר.

גלעד ארדן: תני לו להציג את דבריו.

רונית תירוש: לא.

רונית תירוש: זה מרגיז.

גלעד ארדן: אדוני השר, הייתי שמח אם תוכל לתת לנו שתי דוגמאות לחוסר ההלימה.

גלעד ארדן: דרך אגב, אני מסכים לאמירה הזאת שלך, אבל זה לטובת זה שאנשים יבינו.

שאול מופז: משעה שהוקצב תקציב לרשות הלאומית לבטיחות בדרכים, דוקא אתמקד בה אבל יש דוגמאות גם מתחומים אחרים, והיא רשות סטטוטורית עצמאית והיא לא כפופה למשרד אלא לשר, אני חושב שבמסגרת התקציב נכון שהתקציב הזה יענה לפרמטרים השונים בתכניות העבודה על-פי חות דעתם המקצועית של אנשי הרשות, משטרת ישראל אגף התנועה והיועצים המקצועיים, ובסופו של דבר יענה למדיניות שר התחבורה והבטיחות בדרכים.

שאול מופז: בסופו של יום, כאשר אתה לוקח לדוגמא את התשתיות שקשורות בתשתיות הבטיחות, על כל מעגל תנועה וכל כביש צדדי, שאנשי המקצוע במשרד או אנשי הרשות יחד עם הרשויות המוניציפליות קובעים, ואני מאשר אותם מתוקף הסמכות שלי לאחר שהם מביעים את חות דעת המקצועית, זה עדיין צריך לעבור את האישור של הרפרנט באוצר.

שאול מופז: מדובר פה ב-3, 4, 10 מליון שקל ולא בסכומים גדולים מאלו, ועד שהאישור הזה ניתן חולפים חודשים.

שאול מופז: במקום שהתקציב יגיע לאותה רשות לדוגמא בינואר או בפברואר, זה מגיע אליה ביוני, יולי ואוגוסט, ואז אומרים: "אתם לא ניצלתם את התקציב".

שאול מופז: אני חושב שצריך לתקן את הדבר הזה ובאופן מיידי.

שאול מופז: אנו נשלים את ההצגה של התכנית של הרשות לשנה הבאה, ונעמיד במבחן את המערכת השלטונית ואת המשרדים האחרים ממשרדי הממשלה.

שאול מופז: משעה שהתכנית הזאת תאושר, אני מקווה מאד שבינואר התקציבים, בין אם אלה הרשאות להתחייב ובין אם אלה מזומנים, לדוגמא שנתתי יעמדו לרשות ראשי הרשויות במדינת ישראל.

שאול מופז: זו דוגמא אחת חריפה מאד ומקוממת מאד.

שאול מופז: אני חושב, שבסופו של דבר היא פוגעת קודם כל ביכולת שלנו להציל חיים ולשרת את אזרחי מדינת ישראל.

שאול מופז: הנושא השני הוא נושא הביורוקרטיה.

שאול מופז: בטרם אומר כמה מלים על סוגיית הביורוקרטיה, אני חייב לומר שהביורוקרטיה הזאת קיימת גם במשרד התחבורה והבטיחות בדרכים, ואני נאבק בה יום יום ושעה שעה.

שאול מופז: בעיניי, הביורוקרטיה השלטונית הקיימת היום במדינת ישראל בתחום הבטיחות בדרכים נכון לקרוא לה: ביורוקרטיה הורגת; הביורוקרטיה הזאת מעכבת תהליכים שיש בהם הצלת חיים, ואם היינו יכולים להסיר את אבני הריחיים מצווארינו ולאפשר התקדמות יותר משמעותית היינו מגיעים לתוצאות טובות יותר.

שאול מופז: הנושא השלישי הוא נושא התקציב.

שאול מופז: אי-אפשר לדבר על תכניות עבודה ועל רצון לבצע מהלכים בתחומי חינוך, אכיפה, תשתיות ושינוי תרבות הנהיגה בלי לדבר על תקציבים.

שאול מופז: יושב כאן דוקטור יעקב שיינין שהציג את היעדים והתקציבים הדרושים.

שאול מופז: בסופו של יום, הגענו למציאות בה החקיקה בכנסת לא הביאה ליישום המלצותיו עד תום, אבל הייתי מוכן להתקדם במתווה תקציבי של 360 מליון שקל לשנת 2006, 400 מליון שקל לשנת 2007 ו-550 מליון שקל לכל אחת מהשנים 2008, 2009 ו-2010, ולעמוד ביעדים שקבעה הוועדה בראשות דוקטור שיינין.

שאול מופז: כלומר, במשך חמש שנים בתכנית מערכתית רב-תחומית, חומש, להוריד את היקף התאונות הקטלניות במדינת ישראל ב-30% כאשר בכל שנה משנות החומש יורדים בממוצע ב-6%.

שאול מופז: התחייבתי לעמוד ביעד הזה.

שאול מופז: בשנת 2006 עמדנו ביעד הזה במאמצים עילאיים שנעשו ע"י כל הגורמים ובמיוחד ע"י הרשות, הרשויות וכל הגורמים שיושבים כאן סביב השולחן.

שאול מופז: היום, ביום המחוייבות הלאומית, אנו עומדים במציאות שהיקף התאונות הקטלניות נמוך ב-4% יחסית לשנה שעברה, ואני מאמין שנעמוד ביעד של ה-6%.

שאול מופז: צריך לזכור שזה צריך להיות מצטבר.

שאול מופז: בשנה שעברה זה היה מעט יותר מ-6%.

שאול מופז: אבל, לצערי הרב, התקציבים שאנו צריכים לקבל לשנה הבאה לא ניתנים.

שאול מופז: אותם 150 מליון שקל, שקוצצו בתקציב הבטיחות בדרכים לרשות, עד היום לא ניתנו, ונאמר ע"י האוצר שהם קיימים במשרד התחבורה - למעשה האוצר החליט להעביר מסעיף לסעיף בתקציב המשרד.

שאול מופז: בהזדמנות זו, אני רוצה לפנות גם לראש הממשלה וגם לשר האוצר ולומר להם להעביר את 150 מליון השקל האלה שקוצצו בנוסף למה שמונח בספר התקציב היום לרשות הלאומית לבטיחות בדרכים ולשקול מחדש את ההיקף התקציבי של קרוב למיליארד שקל בתשתיות משרד התחבורה והבטיחות בדרכים.

שאול מופז: אף משרד לא קוצץ בהיקף הזה, ואם אכן זהו יעד לאומי, אני חושב שצריך לשקול מחדש.

שאול מופז: אינני אומר שלא צריך לקצץ וגם אינני מלין על התוספת שניתנה לנושאים אחרים כמו חינוך, רווחה וביטחון, ולהפך - אני תומך בזה.

שאול מופז: אבל, אני חושב שהקיצוץ הזה לא פרופורציונלי.

שאול מופז: זה קיצוץ שלא עולה בקנה אחד עם הגדרת נושא הבטיחות כיעד לאומי, בוודאי כאשר שאר משרדי הממשלה לא מקוצצים מעבר לאותו אחוז flat שהוחלט עליו.

שאול מופז: אין קיצוץ דומה לקיצוץ שנעשה במשרד התחבורה והבטיחות בדרכים.

שאול מופז: לכן, יש כאן הזדמנות עדיין עד קריאה שלישית לתקן את המעוות ולאפשר לנו לקבל יתר הלימה בין היכולת שלנו לבצע את מה שנדרש בתחום הזה של הבטיחות.

שאול מופז: דבר אחרון - אנו נמצאים בתהליך יישום תכנית רב-שנתית.

שאול מופז: אינני יכול לומר שהצלחנו עד היום לעמוד בכל היעדים שהוועדה קבעה, אבל בתוצאות אנו אכן עומדים.

שאול מופז: יש כמה נושאים מאד מורכבים ובעייתיים מאד, ובחלקם חונים לא רק במשרד שאני מופקד עליו והסמכויות לא נמצאות כולן אצלי.

שאול מופז: אתן דוגמא אחת, ובכך אסיים את דברי הפתיחה.

שאול מופז: ועדת שיינין קבעה שני מליון מפגשים בין שוטר לנהג בשנה.

שאול מופז: אנו לא עומדים עדיין ביעד הזה לא בגלל שאין לנו את הכסף לכך ולא משום שאין לנו את כלי הרכב, אלא משום שאין את כוח-האדם במשטרת ישראל.

שאול מופז: כאשר הגענו לסוגיה הזאת, ביקשתי לבחון מהן הדרכים להוסיף כוח-אדם למשטרת ישראל, והסתבר שאפשר לעשות מהלך של שעות נוספות עם השוטרים הקיימים.

שאול מופז: אני חושב שהמשטרה שלנו חייבת ליישם עקרונות של משטרה לוחמת, וזה נכון גם לגבי אגף התנועה, כנגד עברייני התנועה, ולהיות הרבה יותר לוחמניים בכל מה שקשור במלחמה בתאונות הדרכים.

שאול מופז: לצורך כך ביקשתי שתקום משטרת סטודנטים שבפועל תקבל סמכויות של שוטרים באגף התנועה ותוכל לעסוק בכל סוגיית האכיפה.

שאול מופז: בתחילת הדרך היה לי קשה מאד לשכנע את משטרת ישראל על כל אגפיה שזו תרומה משמעותית ואיכותית של כוח-אדם למשטרת ישראל, לאגף התנועה.

שאול מופז: הקורס הראשון הסתיים בתחילת השנה, והוא מנה 30 שוטרות ושוטרים, והיום הם כבר משולבים.

שאול מופז: זו איכות מהמעלה הראשונה של כוח-אדם.

שאול מופז: רובם אקדמאים בעלי תואר ראשון או לומדים לתואר ראשון וחלקם לומדים לתואר שני.

שאול מופז: הם עובדים במשמרות.

שאול מופז: משעה שהמשטרה ראתה שהכיוון והרעיון נכונים, הם יצאו לדרך עם היעד שאני קבעתי.

שאול מופז: כל שנה בשנות החומש - 100 שוטרים סטודנטים שעובדים במשמרות.

שאול מופז: אנו היום נשלים את הקורס השני של השנה, שבו קרוב ל-70 סטודנטים שהוכשרו, ונעמוד ביעד של 100 סטודנטים לשנה הזאת.

שאול מופז: אני מקווה מאד שככל שנוסיף שוטרים סטודנטים צעירים בעלי מוטיבציה ורואים במשימה הזאת משימת קודש להצלת חיים, כך נוכל להוסיף איכות וכוח-אדם איכותי למשטרת ישראל ולעמוד ביעד שקבע דוקטור שיינין של כשני מליון מפגשים של שוטר-נהג.

שאול מופז: ברצוני לעצור כאן ולאפשר להציג כאן את התכנית.

שאול מופז: אנו לא דיברנו על הבטיחות המסילתית, שם נעשתה קפיצת מדרגה משמעותית מאד עם ההחלטה לגבי ההפרדות המפלסיות.

שאול מופז: במפגשי דרך-מסילה, לאחר עבודת מטה שאני עמדתי בראשה ו-10-12 דיונים שאני קיימתי מיד לאחר התאונה בבית-יהושע בשנה שעברה, אנו עומדים במצב שיש היום עבודה בשטח על 30 הפרדות מפלסיות.

שאול מופז: ההפרדה בבית-יהושע הקדימה את לוחות-הזמנים בארבעה חודשים, וחנכנו אותה בשבוע שעבר.

שאול מופז: אנו השקענו עוד 25 מליון שקל בטכנולוגיה באותן הפרדות, והשנה נמנעו כשלוש תאונות ודאיות שהיו קורות אילולא הטכנולוגיה.

שאול מופז: יש עוד 20 הפרדות מפלסיות שהמכרזים עליהן יצאו, אבל, לצערי הרב, בגלל הקיצוץ התקציבי אנו נתקשה מאד לממש אותם.

שאול מופז: אני עדיין מתעקש להוציאם לדרך.

גלעד ארדן: הקיצוץ התקציבי ברשות הלאומית לבטיחות- - -

שאול מופז: הקיצוץ התקציבי בתשתיות משרד התחבורה.

שאול מופז: אם אנו, חלילה וחס, בשנה הבאה, באחד ממפגשי דרך-מסילה בהם לא נקים את ההפרדה המפלסית תהיה תאונה קטלנית - זה כאילו בכל ההפרדות המפלסיות האחרות לא טיפלנו וכאילו בכל מפגשי הדרך-מסילה האחרות לא טיפלנו.

שאול מופז: לצערי הרב, גם כאן האוצר מסתמך על איזה שהוא דו"ח מלפני 2-3 שנים של הטכניון שאין לו שום אחריות.

שאול מופז: אולי יש לו ידע, אבל אין לו שום אחריות.

שאול מופז: הוא הוציא ודירג בקבוצות, על-פי סיווג, קבוצה א', קבוצה ב', והוא אמר: "את הקבוצה בעדיפות ראשונה כדאי לעשות, והקבוצות האחרות - לא".

שאול מופז: אני טוען בתוקף אחריותי שאת כל 50 ההפרדות האלה חייבים לעשות, ונהיה מחוייבים לעשותם ביום מן הימים, ומשעה שיצאו מכרזים גם העיכוב הזה בסופו של יום יביא למחיר הרבה יותר גבוה של ההפרדות האלה.

שאול מופז: הדוגמא הטובה ביותר היא קטע 18 בכביש חוצה-ישראל.

שאול מופז: בשנתיים האחרונות מימוש קטע 18 בגלל בעיית הקברים לא יצא לדרך.

שאול מופז: זה הקטע הצפוני שהוא בן צומת עירון לצומת יקנעם, וזה קטע של 17 ק"מ.

שאול מופז: עכשיו, עובדים עליו, לאחר שפתרנו את זה.

שאול מופז: העלות הראשונה היתה 400 מליון שקל, ובעקבות העיכוב הזה של השנתיים העלות הוכפלה ל-800 מליון שקל.

שאול מופז: צא ולמד עד כמה אפשר היה לחסוך למדינת ישראל.

שאול מופז: וזה הולך לקרות גם בנושא ההפרדות המפלסיות.

שאול מופז: נתתי את הדוגמאות האלה על מנת לסבר לכם את האוזן בפני אלו קשיים אנו עומדים, אבל אני טוען שהנחישות שלנו וההתמדה שלנו יגשרו על הפערים האלה.

שאול מופז: אנו צריכים להיות גם נחושים וגם ממוקדים מול התכנית הרב-שנתית והשנתית, ואני מאמין שבסופו של יום נשיג את היעדים ונציל חיים במדינת ישראל.

שאול מופז: תודה.

גלעד ארדן: תודה.

גלעד ארדן: לפני הצגת תכנית העבודה, הייתי רוצה לאפשר לחברי-הכנסת, אבל אני באמת מבקש לכבד את הבקשה: אם מישהו רוצה לומר משהו באופן כללי, שיעשה זאת בדקה או שתי דקות, כי אחר כך אתם תרצו ודאי להתייחס לתכנית העבודה ויש גם נושאים מרכזיים מאד שבהם עדיין המלצות ועדת שיינין לא יושמו.

גלעד ארדן: אני מבקש מחברי-הכנסת לומר בקצרה את ההערות הכלליות.

גלעד ארדן: חבר-הכנסת וילן, בבקשה.

גלעד ארדן: אחריו חברי-הכנסת רונית תירוש, טלב אלסאנע, יואל חסון ואליהו גבאי.

אבשלום וילן: ברצוני לברך את היוזמים על היום הזה, ואת השר - על כל היוזמות החשובות.

אבשלום וילן: אעיר 2-3 הערות קצרות.

אבשלום וילן: ראשית, אני חושב שלא צריך לוותר על דו"ח שיינין במלואו משום שהוא נתן תפיסה כוללת ותשובה כוללת, וגם אם יש בעיות תקציביות צריכים לראות איך משלימים את כל החלקים.

אבשלום וילן: שנית, חבר-הכנסת שמואל הלפרט, שמעתי עכשיו נתון מדהים שבגלל ויכוחים פוליטיים, צודקים ככל שיהיו, העיכוב הכפיל עלות כביש.

אבשלום וילן: שמעתי אתכם אתמול, את מצוקתכם כי מרה, ואינני עוסק בפוליטיקה אלא רק קצת, על זה שאין כספים לישיבות.

אבשלום וילן: אולי צריך להבין שאם מתפשרים בצורה בוגרת בנושא בטיחותי כמו כביש מרכזי, אז כל האזרחים יש להם מקורות גם לדברים אחרים.

אבשלום וילן: אם מתעקשים בכל הכוח בנושאים מסויימים, אז גם שם אין וגם במקומות אחרים אין.

אבשלום וילן: כללית, אני באמת חושב שאנו צריכים בוועדה לבצע את המעקב, וגם בדיוני התקציב אם ניתן עוד משהו לשפר - גם פה בוועדת הכספים.

אבשלום וילן: יגיעו לפה עם חוק ההסדרים ויש טכניקות שעושים אותן.

אבשלום וילן: אדוני היושב-ראש, אדוני השר, אני חושב שמהיום הזה אנו צריכים לצאת בדרישה להעמיד את מרב המשאבים לצורך המשרד כדי לעמוד ביעדים שבתכנית שיינין.

רונית תירוש: אני מצטרפת לברכות ליושב-ראש, חבר-הכנסת גלעד ארדן, לא רק על היום המיוחד הזה אלא באמת על הפעילות השוטפת והתרומה לנושא בטיחות בדרכים, אפילו שזה עולה לו לפעמים בבריאות ואפילו פופולריות לפעמים נפגעת.

רונית תירוש: אבל, הוא עושה מה שנכון.

גלעד ארדן: זה בסדר.

גלעד ארדן: אני שם קסדה וזה מגן עלי.

רונית תירוש: אני, כמובן, מודה לשר ולצוות משרדו ומאחלת לרשות הצלחה רבה בתפקידה.

רונית תירוש: הייתי רוצה להפנות שלוש שאלות שאני מקווה לקבל תשובה גם בהמשך אם אפשר.

רונית תירוש: ראשית, האם יש בכוונת המשרד להשלים את אותם פערים שקיימים בין דו"ח שיינין שאומץ ע"י הממשלה לבין חוק הרשות?

רונית תירוש: האם יהיו תיקוני חקיקה של המשרד או שאפילו של הח"כים בתמיכת המשרד?

רונית תירוש: נשמח לסייע.

רונית תירוש: שנית, האם יש בדעת הרשות, כמובן בהנחיית המשרד, להביא דיווח לא רק אחת לשנה אלא יותר, והייתי מציעה לפחות אחת לחצי שנה, עד לשלבים שנדע שהדברים מיושמים עד תום, כלומר לפחות בשלבי ההתחלה?

רונית תירוש: שוב, כדי שנוכל לעמוד על המשמר ולסייע במידת הצורך.

רונית תירוש: הדבר שמציק לי מאד הוא יוזמה של חבר-הכנסת ארדן, בשיתופי ובתמיכתי, שלא תינתן תעודת בגרות לתלמיד שלא עבר תכנית או לא למד או לא הוכשר בתכנית של הרשות, שדרך אגב היא תכנית שצריכה להיות בשיתוף המשרד.

רונית תירוש: בזמנו, כמנכ"לית, התחלתי מהלך בו הכשרנו, באמצעות אוניברסיטת בר-אילן, מורים לנושא הזה כדי שיהיו מורים וכמובן היתה תכנית לימודים.

רונית תירוש: דוקטור רחל רותם נמצאת כאן.

רונית תירוש: לצערי הרב, משרד החינוך כנראה התנגד בטענה העקרונית הפשוטה, שברמה העקרונית היא לגיטימית, שלא מביאים בחקיקה נושא תכניות לימודים.

רונית תירוש: גם אני כמנכ"לית לא הייתי שמחה לתת יד לחקיקה בתכניות לימודים, אבל פה מדובר בהצלת חיים.

רונית תירוש: הוכח שתכניות כאלה ואחרות דומות של הכשרת נהגים צעירים הפחיתה את מספר התאונות.

רונית תירוש: לכן, אינני יודעת איפה היה המשרד בוועדת שרים שלא עמד על שתי הרגליים האחוריות והיקשה והתעקש שאכן החוק הזה יעבור.

רונית תירוש: היושב-ראש, חבר-הכנסת ארדן, אני מקווה שאנו מתכוונים להגיש ערעור, ואני מקווה שמשרד התחבורה יסייע לנו בעניין.

רונית תירוש: אני מבקשת לשמוע את עמדת המשרד בנושא.

טלב אלסאנע: אני מצטרף לברכות.

טלב אלסאנע: אני סבור שככל שמעלים את הנושא, רמת המודעות היא גורם חשוב מאד בהתמודדות עם תופעת התאונות.

טלב אלסאנע: אני סבור שבנוסף למה ששמענו מהסקירה של השר, אפילו במסגרת התקציב שעומד לרשות המשרד ניתן להקצות בצורה יעילה יותר, אפקטיבית יותר, ואתן מספר דוגמאות שראיתי שבעלות קטנה, בהקצאה תקציבית קטנה, אפשר למנוע תאונות ולחסוך בהן, למשל בעניין קטע מפגש מסילה עם הולכי-רגל.

טלב אלסאנע: יש הרבה מפגשים כגון אלה באזור הנגב, והיו הרבה תאונות של תלמידים שעוברים מדי יום הלוך וחזור מבתי-הספר שלהם.

טלב אלסאנע: לא חל שום שינוי, ואין התמודדות ראויה.

טלב אלסאנע: יש מקומות שזה עולה לתקשורת, ואז יש טיפול.

טלב אלסאנע: יש מקומות שאין התייחסות, ולכן יש גם מידת ההתייחסות היא בהתאם לרמת המודעות או לרמת בעלי העניין בתקשורת הישראלית.

טלב אלסאנע: בנוסף, לפי מה שהבנתי ועל-פי מחקרים שיש, חלקה של האוכלוסייה הערבית במספר התאונות הוא הרבה יותר משיעורה בקרב האוכלוסייה.

אבשלום וילן: לא לפי הנתונים שהוצגו לנו פה.

טלב אלסאנע: השאלה היא: באיזו מידה ההשקעה בתשתית מעלה את שיעור התאונות?

טלב אלסאנע: כלומר, הקשר בין השקעה בתשתית ביישובים האלה לבין אחוז התאונות שאנו עדים להן.

יואל חסון: אדוני היושב-ראש, אני מבקש לברכך על הפעילות בנושא הזה ועל הפעילות בכלל של הוועדה שתמיד מקדישה זמן רב לנושאים האלה וודאי על היום הזה.

יואל חסון: אני חושב שזה קריטי וחשוב, ובעיניי גם מציל חיים.

יואל חסון: אני, כמובן, רוצה לברך את השר ואת צוות משרדו.

יואל חסון: מאז השר נכנס לתפקידו, נושא בטיחות בדרכים הפך לנושא שעושים ומדברים בו ומתעסקים איתו יותר ממה שהיה בעבר.

יואל חסון: אני חושב שזה כיוון חיובי מאד.

יואל חסון: מה שאני מוטרד, ושמענו זאת גם מדברי השר, ואנו שומעים זאת לא רק בפורום כזה אלא גם בפורומים אחרים, הוא מהקושי של הדרג של השר להוביל מהלכים בתוך המערכת, גם המשרדית פנימה וגם מול האוצר.

יואל חסון: הדברים שציין כאן השר ודברים נוספים שאנו יודעים והוועדה שמעה אותם יותר מפעם אחת - אדוני היושב-ראש, אני חושב שאנו כאן בוועדה צריכים לתת גיבוי לשר להביא ליישום ולביצוע ההחלטות והמדיניות שהוא מבקש ליישם.

יואל חסון: גם אם צריך לעמוד מול פקידי האוצר ומול גופים אחרים, אנו צריכים להיות אלה שנותנים לשר את הגיבוי המרבי כדי שהוא יוכל ליישם את התכניות שהוא עובד עליהן ואת הדברים שהוא התחיל בהם בלוחות-זמנים סבירים והגיוניים בלי שום תרגילים תקציביים כאלה ואחרים.

יואל חסון: אני חושב שכדי להביא לביצוע המשימה הזאת והמשימות האלה, אנו צריכים לעזור לשר בעניין הזה והוועדה צריכה לעמוד לימין השר בנושא הזה.

אליהו גבאי: אני מצטרף לדברי ידידי, חבר-הכנסת יואל חסון, על העבודה הנמרצת שמושקעת בנושא בטיחות בדרכים ע"י שר התחבורה שאול מופז.

אליהו גבאי: יש לברכו ולחזק את ידו, ואנו לרשותו בכל נושא כדי שנוכל להעביר חקיקה בכנסת אם זה בתקציבים ואם זה בחקיקה.

אליהו גבאי: כמובן, התדירות שמטופלת כאן בוועדת הכלכלה - גם זו מבורכת וחשובה.

אליהו גבאי: אנו יכולים לחוקק כל מיני חוקים ואנו יכולים להשקיע בתשתיות, אבל אינני מבין דבר אחד: כיצד כאשר שוללים רשיון של נהג עבריין פעם, פעמיים, 10 ו-20 פעם, הוא ממשיך לנסוע ואף אחד לא מכניסו לבית-סוהר לצמיתות ולא שוללים לו את הרכב?

גלעד ארדן: שוללים לו לצמיתות.

אליהו גבאי: איזה לצמיתות?

אליהו גבאי: למשל, 90 עבירות שאדם עבר.

אליהו גבאי: אנו יודעים שאלה שעשו עבירות קטלניות - זו לא פעם ראשונה או שניה בגלל טעות, אלא פעם אחר פעם האנשים האלה עם רשיון לרצח מסתובבים בכבישים ואף אחד לא שם אותם בבית-סוהר.

אליהו גבאי: כשאני מסתכל על כל מה שכאן גזרו עליהם - 10 ימים, 6 חודשים או שלילה - מה הערך של שלילה אם האדם הזה ממשיך לנסוע?

אליהו גבאי: לוקחים לו את הרכב ואומרים: "אדוני, הרכב הזה כבר לא יהיה יותר איתך ביחד".

אליהו גבאי: שוללים והוא ממשיך לנסוע.

אליהו גבאי: זה צחוק מהאזרחים.

אליהו גבאי: זו הפקרת האזרחים כשנותנים זאת לאנשים האלה.

אליהו גבאי: זה רשיון לרצח.

אליהו גבאי: בהמשך לדברי חבר-הכנסת טלב אלסאנע מדוע באוכלוסיה הערבית יש יותר מקרי תאונות, יש כאן דבר חמור.

אליהו גבאי: האם הם לא עושים את אותה עבירה באותם הכבישים?! האם אלה כבישים מיוחדים להם?! הם נוסעים באותם הכבישים שהיהודים נוסעים בהם.

מגלי והבה: כדאי שתבקר שם ובכבישים, לפני שאתה מתבטא.

גלעד ארדן: חבר-הכנסת גבאי, ביקשתי הערות כלליות כרגע על המאבק באופן כללי.

גלעד ארדן: חבר-הכנסת מגלי והבה, תרשה לי להגן עליך.

מגלי והבה: אני שומע אותו בכנסת מעל הבמה ואני שומע אותו כאן.

גלעד ארדן: חבר-הכנסת גבאי, אני מבקש ממך.

גלעד ארדן: ביקשתי הערות כלליות כרגע, ואינך רוצה שנתחיל שנתחיל לשאול מי היו שרי התחבורה מאיזו מפלגה הם היו ולמה הם לא הורידו נהגים מהכביש.

גלעד ארדן: דרך אגב, היו שניים מהמפד"ל.

גלעד ארדן: לא באנו לפה 'לחפש' אחד את השני.

אליהו גבאי: סליחה, לא 'מחפשים' את שרי התחבורה.

אליהו גבאי: מדברים כאן בחקיקה, בהקלות, בהקלת ראש, בנושא של אלה שעוברים עבירות.

אליהו גבאי: לא מדובר בעבודה האינטנסיבית שהוא משקיע בנושא זהירות בדרכים.

גלעד ארדן: לא הבנת אותי.

גלעד ארדן: חבר-הכנסת טלב אלסאנע העלה נקודה שכואבת לו, ודרך אגב היא בהחלט מעוגנת במציאות, לגבי זה שהתשתית בחלק מהכפרים הערביים מאד מפגרת וגורמת לתאונות הרבה פעמים.

אליהו גבאי: אבל, השאלה היא האם התאונות הן תוצאה- - -

גלעד ארדן: אני מבקש ממך לא להיכנס לדיון מעמיק בנושאים נקודתיים.

גלעד ארדן: תכבד את חגיגיות המעמד.

גלעד ארדן: אנו רוצים לקיים דיון כללי במאבק בתאונות הדרכים, ולא נרד כאן לעומק כל בעיה ספציפית.

אליהו גבאי: בסדר.

אליהו גבאי: נושא השכרות - אנו עדים למצב שהרבה תאונות נגרמות בגלל שכרות.

אליהו גבאי: יש להעמיק את החקיקה בנושא זה, כדוגמת החוק שהגשתי לא לאפשר מכירת משקאות חריפים בתחנות הדלק.

אליהו גבאי: לדעתי, זה מגרה את הנוער לקנות, להשתמש ולתדלק את עצמם בנוסף לתדלוק הרכב.

גלעד ארדן: תודה.

גלעד ארדן: חבר-הכנסת מגלי והבה, בבקשה.

גלעד ארדן: אחריו חבר-הכנסת שמואל הלפרט.

מגלי והבה: אדוני היושב-ראש, אני רוצה לברך אותך, ואני זוכר מתחילת הקדנציה שקיבלת עליך את המשימה הזאת, ואתה מעלה את נושא המאבק בתאונות הדרכים ואתה עושה דיונים.

מגלי והבה: כמובן שאני שמח שגם משרד התחבורה ושר התחבורה בנושא הזה עירניים למלחמה הזאת, למאבק הזה, כי אנו יודעים מה המחיר שעצם המלחמה והמניעה יכולים לחסוך לנו.

מגלי והבה: עזבתי את ועדת הכספים ובאתי לדבר על נקודה אחת שמפריעה לי, וטוב שנציגי המשרד והשר פה - צומת רמי.

מגלי והבה: אני מקווה שנציגי מע"צ גם פה.

מגלי והבה: הלכו ולקחו ישוב של 300 תושבים, עבדו חצי שנה על צומת שם לסדר ל-300 תושבים בשזוּר את הכניסה, ו-800 מטר מעבר לשם יש 30 אלף תושבים.

מגלי והבה: אנשים שיורדים מבית-ג'אן לרמי או שמרמי רוצים ללכת למקומות העבודה שלהם לוקח להם שעות, שלא לדבר על התאונות.

מגלי והבה: אין שם כיכר, ואין שם רמזור.

מגלי והבה: או שאלה שתיכננו את המפות חשבו כמו שאנשים חושבים: לפי סוג וצבע של היישוב, והלכו ועשו תכנית שזוּר, ולא חשבו ששם יש אוכלוסיה.

מגלי והבה: עוד מעט מתחיל מסיק הזיתים - אם עכשיו אנשים מחכים חצי שעה, הם יחכו שעה וחצי בבוקר ובערב.

מגלי והבה: אדוני השר, באתי להעלות את הסוגיה הזאת, ואני שמח ששומעים אותי גורמי המשרד.

מגלי והבה: דרך אגב, אני רושם כל פעם שיש תאונה בקטע הזה בין צומת רמי לצומת שבע - תאונות חזיתיות ותאונות מכל הסוגים.

מגלי והבה: באתי להביע את מחאתי גם לאלה שתיכננו וגם לאלה שעוסקים במלאכה שחושבים עקום.

מגלי והבה: זו דוגמא איך אנו רוצים לפתור בעיות במחשבה שצריכה להיות ברורה.

מגלי והבה: לא נעים, אך נזכיר לאנשים שבשלוש השנים האחרונות היו חמישה הרוגים בקטע הזה של שמונת הקילומטרים.

שמואל הלפרט: אני רוצה להצטרף לברכות ליושב-הראש ולשר התחבורה על המאמצים הם עושים לצמצם את תאונות הדרכים.

שמואל הלפרט: אני חושב שזה הנושא החשוב ביותר שדובר כאן.

שמואל הלפרט: ברצוני להתייחס לשני נושאים.

שמואל הלפרט: שר התחבורה הזכיר כאן את נושא הביורוקרטיה במשרד האוצר.

שמואל הלפרט: משרד התחבורה אמר כאן שתקציב של 150 מליון שקל לזהירות בדרכים עוכב בגלל כל מיני סיבות.

שמואל הלפרט: במקום להתחיל לשחרר את התקציב בחודש ינואר, הם התחילו לשחררו בחודשים יוני, יולי ואוגוסט.

שמואל הלפרט: ועדת שיינין ישבה עם טובי המומחים במדינה חודשים על גבי חודשים, והגישו חוברת שלמה עם פתרונות לצמצום תאונות הדרכים, כפי שהזכיר כאן שר התחבורה, ב-30%, וגם הדבר הזה לא מתבצע.

שמואל הלפרט: לכן, אדוני היושב ראש, היינו צריכים להזמין לישיבה הזאת את שר האוצר, כי הביורוקרטיה הזאת איננה מקרית אלא מכוּונת.

שמואל הלפרט: ללא שר האוצר שיפסיק פעם ולתמיד את הביורוקרטיה המכוונת הזאת, לא נוכל להתקדם גם אם אנו נציע את ההצעות הטובות ביותר.

שמואל הלפרט: שום דבר לא יעזור.

שמואל הלפרט: ישב פרופסור שיינין, ובחלק גדול מהדיונים השתתפתי, ואני יכול לומר לכם ששום דבר לא יתקדם בלי הוראה של שר האוצר לקדם את העניינים.

שמואל הלפרט: שר התחבורה הזכיר כאן, וגם חבר-הכנסת וילן שנמצא כאן, את מאות המליונים שעלו למדינה בגלל קברים.

שמואל הלפרט: מאחר והייתי באותה תקופה סגן שר התחבורה, אני מכיר נושא זה בצורה יסודית מאד.

שמואל הלפרט: ברצוני לומר לשר התחבורה וגם לחבר-הכנסת וילן, שבתקופה בה התגלו הקברים היו הצעות קונסטרוקטיביות לפתור את הבעיה בעלות מינימלית ע"י הזזת תוואי הכביש בכמה מטרים, ע"י בניית גשר מעל הקברים, ע"י בניית מנהרה מתחת לקברים, וזה היה צריך לעלות כמה מליונים בודדים והיו פותרים את הבעיה.

שמואל הלפרט: הבעיה של מאות מליונים לא היתה בגלל הפתרון של הקברים אלא בגלל ההתעקשות שלא רצו לקבל את הפתרונות שלנו.

שמואל הלפרט: זה גרם לעיכוב עבודות של חודשים או של שנים, וזה מה שעלה 400 מליון שקל, ולא הפתרון של הקברים.

שמואל הלפרט: זה נאמר, כדי שזה יהיה ברור.

גלעד ארדן: אחרון הדוברים הוא חבר-הכנסת חנא סוויד - אינו נוכח כרגע ולא ביקש.

גלעד ארדן: לפני שנעבור למצגת של הצגת תכנית העבודה, אאפשר לשר להשיב לחלק מהדברים שנאמרו.

גלעד ארדן: הייתי מבקש מהשר להתייחס בעיקר לנושאים הכלליים, ולגבי הנושאים הפרטניים יותר אולי אחרי הישיבה גורמי המשרד ישיבו לחברי-הכנסת.

גלעד ארדן: הייתי רוצה להעלות רק שתי נקודות עיקריות, כי עיינתי במצגת לפני זה.

גלעד ארדן: המצגת מציגה את הקמת הרשות מול המלצות ועדת שיינין ומראה מה בוצע ומה לא בוצע.

גלעד ארדן: הייתי רוצה לשמוע מהשר: כאשר המשרד עצמו כותב שעד היום לא מתקיימת מחוייבות כלל-ממשלתית לבטיחות בדרכים, כלומר נושא הבטיחות בדרכים עדיין לא מוגדר ע"י הממשלה כיעד לאומי, איך אפשר כן לקדם את הנושא הזה ברמת הממשלה ואולי בצורה של החלטה מחייבת יותר שמדברת על אולי שריון התקציבים בנושא או משהו אחר?

גלעד ארדן: מה המשרד מתכוון לעשות כדי כן להעלות את הנושא לרמה של יעד לאומי?

גלעד ארדן: נושא שני - ברצוני להצטרף לאמירת חברת-הכנסת תירוש.

גלעד ארדן: אני לא בהכרח בטוח שהדרך הנכונה צריכה להיות בחקיקה, אבל לא יכול להיות שהבטיחות בדרכים היא נושא שהוא פחות חשוב במערכת החינוך מחינוך גופני, כלומר ספורט.

גלעד ארדן: צריך לעבור בחינה בספורט כתנאי לגשת לבחינות הבגרות, והכשרה של דור העתיד של הנהגים ומשתמשי הדרך של מדינת ישראל זה דבר פחות חשוב.

גלעד ארדן: לטעמי, אין רשלנות גדולה ממנו של משרד החינוך.

גלעד ארדן: אינני מבין איך אנו יכולים להמשיך ולאפשר זאת, גם אם צריך לכפות זאת על המשרד דרך חקיקה כדי שהוא יבין שהנושא הזה הוא בראש סדר העדיפויות של חברי-הכנסת ושל משרד התחבורה.

גלעד ארדן: דבר אחרון - התקציב.

גלעד ארדן: אינני יכול להטיף בעניין הזה מוסר, כי גם אני הייתי פעם חלק מהקואליציה, וגם היו דברים שאיימתי ולא איימתי להצביע נגד התקציב.

גלעד ארדן: השינוי האמיתי בעניין הזה, כדי להחזיר את אותו מיליארד שקלים לתשתיות מצילות החיים ו-150 מליון שקל, יכול לבוא רק ע"י שיתוף פעולה של חברי הקואליציה שיבהירו למשרד האוצר שהם לא יתמכו בתקציב אם העניין הזה לא יוחזר.

גלעד ארדן: אני פונה אליכם, חברי הקואליציה, כי בעניין הזה ברור שעמדתי קלה יותר משלכם, אבל הכדור במגרש שלכם.

גלעד ארדן: אדוני השר, בבקשה.

שאול מופז: הנושא הראשון הוא של תיקוני החקיקה.

שאול מופז: בעיקרון, אנו הולכים לשורת נושאי חקיקה במושב החורף, ואני מקווה מאד שנוכל לקדם נושאים.

שאול מופז: אני גם בדעה שנושאים שקשורים לתכניות לימודים לא צריך לקדם בחקיקה, אבל ביקשתי שיהיה צוות משותף של המשרד ומשרד החינוך שאכן יביא לכדי מימוש בתכנית של שני המשרדים את סוגיית הבטיחות בדרכים במסגרת הבגרות.

שאול מופז: יש בתי-ספר שאנו כבר מלמדים אותם בסוגיה הזאת.

שאול מופז: אני שוקל שאם משרד החינוך לא יגיע למסקנה הזאת, אנו בכל זאת נביא זאת לחקיקה - אני מקווה עד סוף השנה.

שאול מופז: בעיניי, יש לזה ערך עליון.

שאול מופז: צודק מי שאומר שאם הספורט הוא תנאי לקבלת תעודת בגרות, אין שום סיבה שבעולם שנושא הבטיחות בדרכים לא יהיה תנאי לקבלת בגרות.

שאול מופז: בכל מה שקשור למגזר, אני יכול לומר שהקמתי ועדה בראשות דוקטור פייסל עזייזה, ואני מתכוון לממש את המלצותיה.

שאול מופז: צריך לומר כאן את הדברים ביושר: מדינת ישראל לא השקיעה במשך שנים בתשתיות המגזר ומכל מיני סיבות יש פער גדול מאד בין תשתיות המגזר לבין התשתיות האחרות.

שאול מופז: מן הראוי לתקן את הטעון תיקון.

שאול מופז: בביקוריי האחרונים ברשויות המגזר ראיתי תמונה קשה מאד, והחלטתי להוסיף 20 מליון שקל כתכנית חירום עוד השנה לרשויות, כי יש מספר רשויות בהן יש מקרים של הורים שדורסים את ילדיהם ואלה ממש סיפורים מזעזעים.

שאול מופז: ביקשו להציג לנו את התכנית, ואלה תקציבים של הרשות.

שאול מופז: לאחר שביקשו ממנו להציג את התכנית ואישר אותה שר האוצר, נדמה לי שעד היום הכסף הזה לא הועבר.

שאול מופז: ליאור כרמל, האם זה נכון?

שאול מופז: אני עוקב אחרי זה כל יום, וזו דוגמא קלאסית לתכנית חירום שהחלטנו עליה במשרד.

שאול מופז: זה למגזר הערבי.

שאול מופז: היא נבנתה על-פי הקריטריונים של ראשי הרשויות והרשות הלאומית לבטיחות בדרכים, ואני אישרתי אותה ושר האוצר אישר אותה.

שאול מופז: הכסף הזה מתמהמה ולא מגיע לרשויות בהן יש תאונות מזעזעות ומחרידות.

שאול מופז: אני לא יודע מה עוד אפשר לעשות.

טלב אלסאנע: אדוני השר, מה הסיבה לכך שהדבר הזה מתמהמה?

שאול מופז: תשאל אותם.

יואל חסון: תשאל את פקידי האוצר.

יואל חסון: שר האוצר אישר את זה, ולפקידות זה עדיין לא הגיע.

יואל חסון: זה דבר החמור פה.

שאול מופז: אין לך ויכוח איתי שאנו צריכים להוסיף לתשתיות.

שאול מופז: אני מקווה, שהקיצוץ הגדול הזה, שהושת עלינו, לא יפגע גם במקומות שהחלטתי להוסיף לתשתיות כולל המגזר.

שאול מופז: אני אומר כאן, שאנו נעשה את מיטב המאמצים להוסיף למגזר בתשתיות.

שאול מופז: חקיקה - נפגשתי עם שר המשפטים השבוע, והחלטנו על שלושה נושאים שחשוב מאד להביאם לידיעת החברים כאן:

שאול מופז: דבר אחד הוא לגבי כל הנהגים שיש להם גליונות הרשעה של למעלה מכמה עשרות הרשעות.

שאול מופז: אני מתכוון בינואר 2008 לשלול, על-פי תקנה 56, ל-100 ויותר נהגים את רשיונותיהם למשך חודש ולהביאם בפני שופט, והשופט יחליט האם צריך להאריך את השלילה הזאת או לא.

שאול מופז: אחרי שנעשה את הצעד הזה בינואר 2008, אנו נחליט באיזו תדירות אנו מורידים מהכביש ובאיזה היקף של נהגים שצברו הרשעות קודמות ובעיניי הם רוצחים בפוטנציה בכבישי ישראל.

שאול מופז: הדבר השני הוא שהחלטנו על תיקים אדומים.

שאול מופז: היום, אתם ודאי יודעים שיש סדר-גודל של כ-20-25 אלף תיקים שממתינים למשפט.

שאול מופז: בשעתו, הסכמתי להוסיף שופטי תעבורה ואנו נתנו את התקציב הזה.

שאול מופז: לצערי הרב, לא מימשו אותו, את ה-10 מליון שקלים, עד תום, ומימשו חלק ממנו.

שאול מופז: תפוקת השופטים עדיין לא מספקת בשביל לסגור את הפער, אבל אני מקווה שהדבר הזה יתוקן במהלך השנה הקרובה.

שאול מופז: עד אז ביקשתי שכל אותם תיקים, שהמשטרה תחליט לגביהם, בצוות בראשות קצין ממשטרת ישראל יחד עם אנשי משרד המשפטים, משרד התחבורה והרשות, שהם תיקים אדומים שהדעת לא סובלת שהם ימתינו את השנתיים אלא מכסימום מספר שבועות, יובאו בפני שופט בדחיפות הראויה.

שאול מופז: הנושא השלישי הוא זה שאני קורא לו: ענישה סלחנית של שופטי ישראל.

שאול מופז: כאן אינך יכול להנחות את השופטים לשפוט באופן אחר, אבל הגענו למסקנה שאפשר להעלות את הקנסות ואפשר גם לבוא ולבקש אל מול הנעשה במדינת ישראל במסגרת התכנית הכוללת גם ענישה הרבה יותר מחמירה.

שאול מופז: צומת רמי - נתתי כבר את ההנחיה הזאת.

שאול מופז: עשו טיפול מקומי בשנה הזאת, והצומת הזאת תטופל במסגרת תכנית העבודה של 2008 של מע"צ.

שאול מופז: זה עלה ע"י תושבי המקום, ואני חושב שלא היה נכון לעצור את העבודה בשזוּר כי יצא חוזה ומכרז ולא היה נכון לעצור את זה.

שאול מופז: סוגיית העלות שציינתי קודם לגבי קטע 18 - אני רוצה רק לסבר את האוזן ולומר ששינוי הנתיב של קטע 18 עלה 60 מליון שקל.

שאול מופז: כאמור, העלות הוכפלה מ-400 מליון שקל ל-800 מליון שקל, והפלח של שינוי הנתיב עלותו היא 60 מליון שקל ולא סכום אחר.

שאול מופז: שאלת חבר-הכנסת גלעד ארדן או אמירתו לגבי שיתוף הפעולה בין משרדי הממשלה האחרים - ישנם מספר משרדים ששותפים ליישום תכנית העבודה.

שאול מופז: לגבי משרד האוצר, שמעתם את דעתי ואינני רוצה להוסיף.

שאול מופז: לדעתי, זו ביורוקרטיה הורגת, ואין לזה שום ניסוח אחר.

שאול מופז: שני המשרדים האחרים שיש איתם זיקה מאד חזקה למימוש התכנית הם המשרד לביטחון פנים מתוקף העובדה שאגף התנועה במשטרת ישראל פועל איתנו בשיתוף פעולה טוב בכל סוגיית האכיפה, והמשרד השני הוא משרד המשפטים.

שאול מופז: אני חושב ששיתוף הפעולה הוא טוב.

שאול מופז: האם הוא יכול להיות יותר טוב?

שאול מופז: התשובה היא: כן.

שאול מופז: אני מקווה מאד שנוכל לשפר גם את שיתוף הפעולה עם המערכת המשפטית ולא רק עם המשרד.

שאול מופז: המשרד השלישי הוא משרד החינוך שעליו היה אומר הצרפתי: com si com ca.

שאול מופז: כלומר, כל עוד מדובר בתכניות בבתי-הספר התיכוניים והיסודיים, תכנית הלימודים בסוגיית הבטיחות מתקיימת.

שאול מופז: העלינו את רף התמיכה התקציבית למשרד החינוך, ולא יכולה להיות טענה בנושא הזה.

שאול מופז: אני בעצמי מופיע בבתי-הספר.

שאול מופז: אבל, כל מה שקשור לסוגיית הבגרות הוא סוגיה שמחייבת טיפול הרבה יותר משמעותי.

שאול מופז: לכן, אני מקווה שאנו נגיע גם בסוגיה הזאת לאיזה שהוא פתרון עד סוף השנה הזאת.

שאול מופז: עד כאן דבריי.

גלעד ארדן: תודה.

גלעד ארדן: לפני הצגת התכנית, נשמע ממש את הדובר האחרון.

גלעד ארדן: אני מבקש מדוקטור יעקב שיינין להציג בקצרה איך הוא רואה את הדברים.

גלעד ארדן: הייתי מבקש ממך בעיקר להתמקד במה לא בוצע או מהם הדברים המרכזיים שעדיין חסרים, וזאת לטובת חברי-הכנסת כדי שנבין את תמונת המצב העכשוית.

יעקב שיינין: ברצוני להתחיל דוקא לא בחלק המקצועי.

יעקב שיינין: אני חושב שהדבר הגדול ביותר שאני עד לו בשנתיים האחרונות הוא השינוי שחל, המהפך שחל, גם בוועדת הכלכלה, וזה גלעד ארדן - מה שהוא עשה במשך כל השנתיים האלה לטובת הבטיחות בדרכים, וגם השר - שכנראה בגלל שהיה חדש הסכים לקחת על עצמו ולהיות לא רק שר התחבורה אלא גם השר לבטיחות בדרכים.

יעקב שיינין: לא ברור לי שהיום הוא היה מסכים לזה.

יעקב שיינין: כל השנים שאלו "מי האחראי?", ואף אחד לא היה אחראי.

יעקב שיינין: אחת ההמלצות שלנו היא שזהו שר התחבורה שהוא אחראי וזה שר הבטיחות בדרכים.

יעקב שיינין: שאול מופז לקח זאת, ואני חושב שזה דבר מאד מהותי.

יעקב שיינין: כשאני רואה היום ששואלים מי אחראי על בטיחות בדרכים ומי אחראי על התאונות, יש כתובת והיא שר התחבורה והבטיחות בדרכים.

יעקב שיינין: זהו שינוי מהותי מאד שקרה.

יעקב שיינין: אני חושב שעצם העובדה שמעלים זאת ומדברים על זה ויש את כל מה שאנו רואים בשנתיים האחרונות, יש לזה השפעה אדירה.

יעקב שיינין: אני מוכרח להגיד מנקודת מבטי, שחשבתי שכבר לפני שנה או שנה ומשהו התכנית תעבוד במלואה.

יעקב שיינין: בעצם, עדיין כמעט לא הוקצבו כספים לתכנית בהתאם למה שאנו רצינו.

יעקב שיינין: אבל, אנו רואים הוא שיש ירידה בהרוגים ובתאונות דרכים.

יעקב שיינין: הדרך היחידה, שאני יכול להסביר זאת בשלב הזה, היא שאפקט המודעות, אפקט ההסברה, האפקט שמדברים על זה, עשה את החלק הראשון.

יעקב שיינין: אבל, פה ברצוני להזהיר שקיבלנו כאילו שנתיים מקדמה, שהתאונות בדרכים יורדות ושאנו עומדים ביעד של ה-6% בשנה, אבל אי-אפשר לבנות על זה.

יעקב שיינין: אלה שנתיים שקיבלנו בגלל כל הפעילות ההסברתית והתודעתית, וכל מה שנעשה בנושא הזה זה תרם.

יעקב שיינין: אורך החיים של דבר כזה כשלעצמו קצר מאד.

יעקב שיינין: לכן, אם עכשיו לא ניישם מייד ב-2008 את כל התכנית, אני חושש שנוכל ללכת אחורה ועל זה אין סליחה.

יעקב שיינין: כלומר, זה שהצלחנו כשלא חשבנו שנצליח בלי כסף, זו לא סיבה לאוצר להגיד שלא צריך כסף.

יעקב שיינין: בואו ונגיד שקיבלנו את זה כמקדמה.

יעקב שיינין: אני טוען שיש כמה דברים בתכנית שלנו, והיא מאד ברורה.

יעקב שיינין: ועדת הכלכלה יודעת את זה, השר יודע את זה, הרשות יודעת את זה , וכולם יודעים מה צריך לעשות.

יעקב שיינין: אני חושב שיש שני דברים שצריך להתעקש עליהם.

יעקב שיינין: דבר אחד הוא התקציב.

יעקב שיינין: אסור לגעת בו ואסור להסכים להורידו, ובוודאי לא בכל נושא התשתיות.

יעקב שיינין: כאן אלה דברים ברורים והם כלכליים.

יעקב שיינין: הוכחנו שמבחינה כלכלית כדאי לעשות זאת, ועל זה צריך להתעקש.

יעקב שיינין: טוב עושה השר שמתעקש על זה ולא מוותר על שום דבר.

יעקב שיינין: אני חושב שברגע שיראו שיש תכניות ברורות מה עושים עם הבטיחות בדרכים ומה עושים עם התשתיות, זה אחרת.

יעקב שיינין: שנית, יש שני דברים שהכנסת לא קיבלה אותם בחקיקה.

יעקב שיינין: הרשות החדשה או הסטטוטורית החדשה היא לא רק גוף מייעץ, אלא גוף עם שיניים שאנו הגענו בוועדה עד כדי כך שהוא יוכל לסגור כביש לא בטיחותי.

יעקב שיינין: יש לו את הסמכות לסגור את הכביש הלא בטיחותי.

יעקב שיינין: כלומר, יש משרד תחבורה שבונה, ויש רשות לבטיחות בדרכים שאומרת "אם הוא לא בטיחותי, ולמרות שבנית ולמרות שניסית להרחיב את האמצעים, אנו נסגור אותו", והשר הוא זה שצריך לעשות זאת.

יעקב שיינין: זה לא נעשה, ואני חושב שאנו צריכים לא לוותר בנושא הזה.

יעקב שיינין: נושא נוסף, ודיבר על זה היושב-ראש גלעד ארדן, ואני חושב שדיבר על זה השר, הוא: לא יכול להיות שלימוד נהיגה ותורת הנהיגה ותורת הבטיחות בדרכים לא יהיו חלק מהלימודים לתעודת בגרות.

יעקב שיינין: לא יכול להיות כזה דבר.

יעקב שיינין: משרד החינוך לא יכול לבוא ולהגיד "זה לא עניינכם.

יעקב שיינין: אני אעשה מה שאני רוצה".

יעקב שיינין: אסור לתת לו לעשות זאת.

יעקב שיינין: הקצבנו 50 מליון שקל לטובת העניין.

יעקב שיינין: לא יכול להיות שמישהו ילך ללמוד נהיגה מעשית בלי שבשישית עבר בגרות בתורת הנהיגה ותורת הבטיחות בדרכים.

יעקב שיינין: אסור לוותר על זה.

יעקב שיינין: יושבת פה חברת-הכנסת רונית תירוש שהיתה מנכ"ל משרד החינוך, ואם היא בעד הדבר הזה אי-אפשר לבוא ולהגיד לי שמשרד החינוך יודע יותר טוב מכל אחד אחר.

יעקב שיינין: אני חושב שאלה הם חלק מהדברים.

יעקב שיינין: הדברים שלנו ברורים.

יעקב שיינין: ראיתי שבמצגת מדברים עליהם.

יעקב שיינין: אבל, אני חושב שגם חינוך ותשתיות הם דברים שאסור לנו לוותר עליהם.

יעקב שיינין: אני מודה לכם, היושב-ראש גלעד ארדן והשר מופז, כי אני חושב שמה שראיתי בשנתיים האלה הוא שינוי מוחלט לעומת מה שהיה עד לפני זה.

יעקב שיינין: אם תמשיכו כך - אף אחד לא יודע למה זה לוקח כל כך הרבה זמן - בסוף זה יצליח.

גלעד ארדן: תודה.

גלעד ארדן: קצת שכחנו את ליאור כרמל, ואני חושב שמגיעה לו מלה טובה על העבודה האדירה שהוא עשה כדי להקים ולדחוף את כל תהליך ההקמה.

גלעד ארדן: שמענו כאן מהשר גם וכולנו יודעים כחברי-כנסת כמה קשה לקדם מול הפקידות של המדינה בכלל כל נושא ובטח ובטח להקים גוף חדש לחלוטין שאמור להחליף את הרשות הקודמת שגם היא - וראיתי אותו כאן - הובלה ע"י מר ולדימיר רובין שגם עשה בה עבודה חשובה.

גלעד ארדן: בזמנו, כמובן לא ניתנו לו הכלים והיכולות שניתנים לרשות החדשה, ואני באמת רוצה להודות גם לך, ולדימיר רובין, וגם לך ליאור כרמל על העבודה הכל כך חשובה שעשיתם בנחישות כדי להציל את חייהם של אזרחי המדינה מתאונות הדרכים.

גלעד ארדן: ליאור כרמל, בבקשה.

שאול מופז: ברשות

שאול מופז: כם, אני הולך לדיון נוסף בנושאים האלה היום.

שאול מופז: ליאור כרמל ישאר פה להציג את מה שצריך להציג.

שאול מופז: תודה דרבה.

ליאור כרמל: (מקרין שקף, שכותרתו: נתוני תנועה ובטיחות 06-90.

ליאור כרמל: ) היושב ראש, שלחנו לך את המצגת, ובנוסף אליה הוספנו את נתוני תאונות הדרכים כדי שחברי-הכנסת והציבור הרחב שפה יידעו אותה.

ליאור כרמל: אקצר בנתונים, אבל אומר אותם בחמש דקות כדי שאנשים יידעו היכן אנו עומדים בימים אלה.

ליאור כרמל: לגבי נתוני תאונות דרכים, השקף הבסיסי שחשוב לי להציגו, שהציבור וחברי-הכנסת צריכים לדעת, הוא זה שלפיו הנסועה בשנים האחרונות כמעט הכפילה את עצמה.

ליאור כרמל: מספר הרכבים כמעט הכפיל את עצמו.

ליאור כרמל: מספר הנהגים יותר מאשר הכפיל את עצמו.

ליאור כרמל: הדרכים הסלולות במדינה - אי-אפשר להגיד שאיכותן ואורכן הוכפלו באותה מידה.

ליאור כרמל: יחד עם זאת, יש ירידה במספר ההרוגים.

ליאור כרמל: כדי שנתמיד בירידת מספר ההרוגים, חייבים להשקיע בתשתיות וחייבים לטפל בכל נושא בטיחות הרכבים, תקינת רכבים, לימודי הנהגים ואופן קבלת רשיון הנהיגה, בגלל שאם לא נטפל בנושאים הללו סביר להניח שניתקע.

ליאור כרמל: זה חלק מתכנית העבודה הרב-שנתית שלנו.

ליאור כרמל: (מקרין שקף, שכותרתו: הרוגים בתאונות דרכים מתחילת השנה - מעודכן ל-15/10/2007.

ליאור כרמל: ) חשוב לי להציג איפה אנו עומדים היום.

ליאור כרמל: למרות חודש אוגוסט הקשה, אנו עומדים היום בסיטואציה שיש ירידה של 4% בהשוואה לשנה שעברה.

ליאור כרמל: אינני יכול לומר לחלוטין שכל הפעולות שעשינו הן הפעולות שתרמו לחלוטין לזה, ויחד עם זאת אי-אפשר לזלזל בפעולות שעשו ב-2007.

ליאור כרמל: היה טיפול מסיבי בכבישים אדומים, היתה הרחבה של כוחות משטרה ואכיפה והושקעו הרבה מאד מאמצים בהסברה ובשירותי הצלה.

ליאור כרמל: תכף אציג את עיקרי התכנית הרב-שנתית שאי-אפשר להצביע עליהם שהם אלה שמנעו את התאונות של אתמול, אבל סביר להניח שהם ימנעו את התאונות של מחר.

גלעד ארדן: האם יש לכם נתון לא לגבי כמות ההרוגים אלא לגבי מספר התאונות הקשות, נניח שיש בהם הרוגים ו/או פצועים קשה?

ליאור כרמל: כן.

ליאור כרמל: אין לי את זה פה.

גלעד ארדן: האם גם בהם יש ירידה?

ליאור כרמל: יש ירידה של 8%.

ליאור כרמל: בגלל תאונות המשפחות שהיו בחודשיים האחרונים שהיו מעט תאונות קטלניות אבל בכל תאונה היו 2, 3 או 4 הרוגים, זה העלה את המספר וזה עשה את ההבדלים בין מספר התאונות לבין מספר ההרוגים.

ליאור כרמל: את השקף הבא לא אציג, כי אין לנו זמן.

ליאור כרמל: (מקרין שקף, שכותרתו: אוכלוסיות בסיכון.

ליאור כרמל: ) (מקרין שקף, שכותרתו: הרוגים בתאונות דרכים מתחילת השנה לפי מגזרים.

ליאור כרמל: ) אוכלוסיות בסיכון - חשוב לציין, וזה נאמר פה, שמספר ההרוגים במגזר הערבי הוא לאין שיעור גדול מזה שבמגזר היהודי.

ליאור כרמל: עשינו לרגע הפרדה בין המגזר היהודי לבין המגזר הערבי והכנסנו את המגזר היהודי להשוואה בין-לאומית, ומצאנו שכאשר אנו מוציאים את המגזר הערבי מדינת ישראל משתפרת או עוברת להיות בין המדינות המובילות בעולם.

ליאור כרמל: כאשר משווים רק את המגזר הערבי למדינות המערב, הן יותר דומות למדינות ערב ולא למדינות המודרניות - מה שמחייב את הרשות הלאומית, את משרד התחבורה ואת כל הגורמים העוסקים בבטיחות בדרכים לתת טיפול ממוקד ונקודתי במגזר הערבי.

ליאור כרמל: (מקרין שקף, שכותרתו: רקע - ועדת שיינין.

ליאור כרמל: ) ממשלת ישראל החליטה ביולי 2005 לאמץ את מסקנות ועדת שיינין.

ליאור כרמל: לאור מסקנות הוועדה, חוקק ביולי 2005 החוק, ובשלב הזה, בימים האלה, אנו בסיום תהליך ההקמה של הרשות החדשה.

גלעד ארדן: האם זה כולל גם את מרכז המידע?

ליאור כרמל: מרכז המידע שודרג ללא הכר בשנה וחצי האחרונות.

ליאור כרמל: יש את זה בתכנית העבודה שהגשתי לך שאיננו מראים אותה פה.

גלעד ארדן: אבל, עדיין כתוב שהוא בתהליכי הקמה.

ליאור כרמל: אני מניח שכל ההקמה תיקח לפחות עוד שנה.

ליאור כרמל: זהו מערך שיש בו הרבה מאד טכנולוגיות והרבה מאד גופים שעובדים במשותף.

ליאור כרמל: אבל, אי-אפשר להשוות למה שהיה בשנה שעברה.

ליאור כרמל: מבחינת המידע שיש היום ברשות הרשות, התחברנו לכל המוסדות הבין-לאומיים שיש להם מאגרי מידע, והיום אנו מחוברים on-line.

גלעד ארדן: מהו תקציב מרכז המידע מתוך זה?

ליאור כרמל: זה 14 מליון שקל לשנה ללא התקורות שלו.

ליאור כרמל: ועדת שיינין המליצה על 15 מליון שקל, ואם אנו מוסיפים את התקורות זה יוצא אותו דבר כלומר 15 מליון שקל.

ליאור כרמל: היינו נאמנים מאד בתקציב לדו"ח ועדת שיינין.

ליאור כרמל: (מקרין שקף, שכותרתו: ההיבטים העיקריים של דו"ח שיינין.

ליאור כרמל: ) שיינין הגדיר ארבעה דברים בדו"ח שלו: (1) הגדרת יעדים ברורים.

ליאור כרמל: (2) הגדרת האחריות.

ליאור כרמל: (3) הגדרת תפקיד ועצמאות הרשות הלאומית.

ליאור כרמל: (4) תקציבי הרשות.

ליאור כרמל: (מקרין שקף, שכותרתו: המטרה של הקמת הרשות ויעדיה.

ליאור כרמל: ) מה קרה בפועל?

ליאור כרמל: ממשלת ישראל והרשות הלאומית ומועצת הרשות אימצו את יעדי שיינין, קרי ירידה של קרוב ל-30%-40% בעשר השנים הקרובות, והמשמעות היא ירידה אל מתחת ל-300 הרוגים בשנה.

ליאור כרמל: מה שלא אומץ ע"י שום גורם, וזה לא בהכרח הרשות אחראית לזה, זה קביעת היעד הכלכלי.

ליאור כרמל: לא נעשו עבודות ניתוח של היעדים הכלכליים, וזה לא נעשה באופן עמוק.

ליאור כרמל: אין תכנית מלאה להאטת קצב הגידול בנסועה והרחבת התחבורה הציבורית.

ליאור כרמל: זה לא בידיים של הרשות אלא בידיים של משרד התחבורה.

ליאור כרמל: התכנית הזאת עדיין בתהליך הקמה.

ליאור כרמל: (מקרין שקף, שכותרתו: שינויים מבניים שהומלצו ע"י ועדת שיינין.

ליאור כרמל: ) נקבע כיעד לאומי נושא הבטיחות בדרכים.

ליאור כרמל: ממשלת ישראל אימצה את זה, אך יש משרדי ממשלה שעדיין לא מייחסים לזה חשיבות כהגדרת ההחלטה.

ליאור כרמל: לכן, אנו קבענו שזה לא מיושם באופן מלא.

ליאור כרמל: זה הוחלט, אבל אם משרד הפנים עדיין לא מטפל בזה כמו שצריך ואם משרד החינוך עדיין לא מטפל בזה כמו שצריך ואם כלל משרדי הממשלה הרלוונטיים לא מטפלים בזה כמו שצריך - מבחינתנו זה דה-יורה ולא דה-פקטו.

ליאור כרמל: שר התחבורה הפך להיות שר התחבורה והבטיחות בדרכים.

ליאור כרמל: הוקמה רשות סטטוטורית בהתאם לחוק.

ליאור כרמל: שונה לחלוטין מערך התקצוב של הרשות, והוא לא יהיה בהתאם להמלצות ועדת שיינין ולא ע"י מיסוי אלא ע"י תקציב המדינה.

ליאור כרמל: לא אושר ע"י שרת החינוך מבחן בגרות מחייב לצורך קבלת תעודת בגרות.

גלעד ארדן: אני רוצה להבין את הנקודה הזאת.

גלעד ארדן: לא אושרה בחינת בגרות או שלא אושרה גם הצבת יעד שאומר שזה יהיה תנאי לגשת לזה.

רחל רותם: האם אוכל לדבר על זה אחר כך?

ליאור כרמל: שרת החינוך לא אישרה זאת.

ליאור כרמל: התנינו את תמיכתנו בבתי-ספר שמתנים זאת, כמו חינוך גופני, כתנאי לקבלת תעודת בגרות.

ליאור כרמל: רוב בתי-הספר הסכימו, אבל יש בתי-ספר שעדיין לא נכנסו לתהליך.

ליאור כרמל: זה מאד וולונטרי.

גלעד ארדן: כרגע זו החלטה וולונטרית של כל מנהל בית-ספר, ואנו רוצים שהמשרד יתן את ההנחיה הזאת.

ליאור כרמל: נכון.

ליאור כרמל: יש רוח גבית- - -

גלעד ארדן: רחל רותם, האם את רוצה להתייחס לזה כבר עכשיו, כי זה עלה כמה פעמים?

גלעד ארדן: בבקשה בקצרה.

רחל רותם: קודם כל, במשרד יש דיונים בנושא הזה, כי יש את כל נושא השינוי בתעודת הבגרות.

גלעד ארדן: רחל רותם, אנו אוהבים ומכבדים אותך, ואל תגידי כאן תשובות שאינן לכבודך.

גלעד ארדן: אוציא פרוטוקולים מלפני 2-3 שנים.

רחל רותם: כל מנהל בית-ספר רשאי להחליט על שבעה מקצועות לתעודת הבגרות ורשאי להחליט על חינוך תעבורתי.

רחל רותם: כרגע מתוך 801 בתי-ספר יש לנו 679 מנהלים שחתמו שהם יכתבו בתעודת הבגרות את הציון בבטיחות בדרכים.

רחל רותם: אלא מה?

רחל רותם: אי-אפשר לתת בגרות אם לא לומדים.

רחל רותם: אין לנו כסף ללמד את הנושא.

גלעד ארדן: מה זאת אומרת?

גלעד ארדן: זה לא במקצועות הלבה, אבל אתם תמיד הצהרתם שזה ממילא מתקיים הלימוד.

רחל רותם: לפי החלטת ועדת שיינין ולפי החלטת ממשלה מ-1993, בתיכון מממנת זאת הרשות הלאומית לבטיחות בדרכים.

רחל רותם: הרשות הלאומית לבטיחות בדרכים אישרה את התקציב, והאוצר לא מעביר אותו.

רחל רותם: היה פה חבר-כנסת נכבד שדיבר על האוצר, ומוכרחים להזמין את האוצר.

רחל רותם: דיברנו על זה גם קודם בוועדת הביקורת.

אודי אדירי: האוצר פה והוא ישמח להגיב.

רחל רותם: אם האוצר פה, זה בכלל טוב.

רחל רותם: אין אישור חשב עד היום ל-2007, ואין אישור חשב ל-2008.

גלעד ארדן: כמה כסף הרשות הלאומית אישרה לנושא?

רחל רותם: הרשות הלאומית אישרה 35 מליון שקל לשנת 2007.

גלעד ארדן: האם 35 מליון השקל האלו יספיקו כדי לקיים לימודי בטיחות בדרכים בתיכון כולל ההגשה למבחן שהוא תנאי לקבלת הבגרות?

גלעד ארדן: האם זה בכל מערכת התיכונים?

רחל רותם: הם יספיקו לכל כיתות ט'.

רחל רותם: הם יספיקו לשני שליש מכיתות י'.

רחל רותם: מורים יושבים בבית ומחכים.

גלעד ארדן: יש פה נקודה שברצוני לחדדה.

גלעד ארדן: האם הלימודים האלה ומעבר מבחן לגבי תוכנם הוא תנאי לגשת לבחינת בגרות--

רחל רותם: הוא תנאי לקבל.

גלעד ארדן: --או שאין הנחיה מחייבת כזו עדיין של משרד החינוך?

רחל רותם: אין הנחיה של המשרד, אבל כל מנהל רשאי להתנות את זה.

גלעד ארדן: למה?

רחל רותם: האם אתה שואל למה אין הנחיה של המשרד?

רחל רותם: אמרת שלא אדבר על זה, אבל זה בגלל ויכוחים פנימיים במשרד לגבי מבנה תעודת הבגרות.

רחל רותם: אין הסכמות לגבי מבנה תעודת הבגרות.

גלעד ארדן: אינני מדבר על זה שזה ייכנס כממוצע לבגרות.

גלעד ארדן: אני מדבר על זה שזה יהיה כמו חינוך גופני - תנאי לעבור את זה כדי לגשת לבחינות הבגרות.

רחל רותם: יש עוד כמה מקצועות שמתדפקים על דלת בחינת הבגרות.

רחל רותם: משרד החינוך החליט שהוא כרגע לא מכניס שום מקצוע, עד שלא תהיה החלטה לגבי מבנה התעודה.

רחל רותם: אם כבר נתת לי רשות דיבור, ברצוני לומר עוד מלה.

רחל רותם: זהו המקצוע היחיד שאין בו מפקחים בתקן.

רחל רותם: נציבות משרד הממשלה לא נותנת תקני מפקחים.

רחל רותם: לכן, יש בעיה בפיקוח על המקצוע.

רחל רותם: חברת-הכנסת רונית תירוש היתה באמת פעילה מאד כמנכ"לית לגבי הנושא שלנו וגם היום כמובן בכנסת.

רחל רותם: יש בעיה ללכת ללמוד, כי מי שאין לו תקן במשרד החינוך לא יכול להצטרף ללימודים האלה, שבאמת בנינו אותם בבר-אילן, כי הוא לא מקבל על זה יום לימודים.

רחל רותם: אין לנו תקנים למפקחים, ואין לנו תקציבים לשעות.

רחל רותם: בצורה כזו קשה לנו מאד.

גלעד ארדן: האמת היא שאם הייתי רשות לאומית, לא הייתי נותן כלל כסף לעניין הזה, כי אם מועצת התלמידים באה ומסבירה לי שלא באים לשיעורים האלה כי הם לא מחייבים אז למה לתת כסף בכלל למשהו שלא מתקיים?

רחל רותם: אתה צודק.

רחל רותם: זה ההסכם שלנו כרגע עם הרשות הלאומית שכסף ינתן אך ורק למנהלים שחותמים, וכך עשינו.

גלעד ארדן: אודי אדירי ממשרד האוצר, בבקשה.

אודי אדירי: נאמרה פה שורה של דברים קשים שנוגעים לאוצר, ואני רוצה להגיב בקצרה.

גלעד ארדן: בוא וניתן לליאור כרמל לסיים את דבריו.

אודי אדירי: הייתי מבקש זאת, מכיון שאני צריך להיות גם בוועדת הכספים.

אודי אדירי: אם אפשר הייתי מבקש להגיב בקצרה על כמה דברים.

גלעד ארדן: ליאור כרמל, האם אתה מוכן?

ליאור כרמל: אני רוצה להגיד משהו למשרד האוצר.

ליאור כרמל: אודי אדירי, אולי זה יספק אותך.

ליאור כרמל: בין אודי לביני יש מערכת יחסית מקצועית טובה מאד ובריאה מאד.

ליאור כרמל: גם אם יש חילוקי דעות, אנו יודעים איך לישב אותן.

ליאור כרמל: בתהליך הקמת הרשות הוקצבו בשנת 2007 בהתחלה 400 מליון שקל, והיה קיצוץ רוחבי והגענו ל-378 מליון שקל.

ליאור כרמל: בגלל שתקציב הרשות - לא יכולתי לבד לעשות את התקציב - הוגש באיחור כי זו שנת ההקמה, היו הליכים.

גלעד ארדן: שאלתי אם אתה רוצה לאפשר לו להשיב, ועכשיו התחלת נאום משלך.

ליאור כרמל: העניין הוא שגם אני צריך להיות בוועדת הכספים.

אודי אדירי: אם כך, אגיב נקודתית רק לעניין החינוך, למרות שנאמרו פה היום לפרוטוקול דברים מאד לא מדוייקים מבחינת העובדות.

אודי אדירי: לגבי נושא החינוך, רק אגיד שהתקציב בהתאם לבקשת הרשות, לבקשה המקורית של הרשות, הועבר לתקנת השתתפות למשרד החינוך.

אודי אדירי: מבחינת משרד האוצר, ההליך הושלם.

אודי אדירי: אם יש בעיות פנימיות במשרד החינוך בין החשב לבין האגפים השונים או בין ההנהלה לבין האגפים השונים, זה לא ביכולת השליטה שלי כמשרד אוצר אגף תקציבים.

אודי אדירי: הכסף הועבר בהתאם לבקשת הרשות.

אודי אדירי: יותר מזה - כדי שלא תהיה פה ביורוקרטיה, גם לפני שהועבר הבהרנו בעל-פה ובכתב שהוא יעבור.

אודי אדירי: מכיון שהוא כבר עבר לפני מספר חודשים, אני מניח שהבעיה היא עכשיו כבר לא בעיה תקציבית.

אודי אדירי: גם לגבי סוגיית החירום במגזר הערבי, שוב בהמלצה שלנו ניתנה תגובה חיובית של משרד האוצר לבקשת הרשות לבטיחות, ואפשר לבדוק בדיוק איפה הדבר הזה תקוע.

אודי אדירי: לפחות ככל הידוע לי, הוא לא תקוע כרגע אצלנו במשרד האוצר.

אודי אדירי: לגבי הדברים האחרים, אם יתאפשר נגיב בהמשך.

רחל רותם: עד אתמול לא קיבלנו.

רחל רותם: קיבלנו 12 מליון שקל.

רחל רותם: עד אתמול לא קיבלנו.

רחל רותם: כל ה-35 מליון שקל שכבר הוצאנו על משכורות למורים לא קיבלנו.

אודי אדירי: תקציב המדינה זה אצלכם.

ליאור כרמל: [מקרין שקף, שכותרתו:

ליאור כרמל: תפקידי הרשות הלאומית לבטיחות בדרכים (לפי המלצות ועדת שיינין).

ליאור כרמל: ] מסקנות ועדת שיינין קבעו שצריך להיות פיקוח מלא על הבטיחות ועל מוסדות וגופים שממונים על הבטיחות, כולל סמכות לסגור כבישים בחוק הרשות.

ליאור כרמל: בפועל, יש לנו רק סמכויות בקרה שמעקרות במידה מסויימת את יכולת הרשות- - -

גלעד ארדן: אני מבין, שזו ביקורת על השר.

משה כחלון: השר ויתר על זה.

גלעד ארדן: ברור.

גלעד ארדן: הוועדה אישרה את הסמכות הזאת, והשר הגיש הסתייגות והפיל זאת במליאה.

ליאור כרמל: בפועל, אנו מבינים שזה מקשה על עבודת הרשות.

ליאור כרמל: אין לרשות סמכות חוקית לפקח ולהעמיד בפני מינהל היבשה ובפני המפקח על התעבורה על נושאים בטיחותיים, אלא אנו רק אמורים לבקר את מה שהוא קובע.

משה כחלון: מה אתה מציע?

ליאור כרמל: אני מציע לבחון זאת מחדש.

גלעד ארדן: השאלה היא אם תהיה יוזמת חקיקה כזו האם שר התחבורה וועדת השרים יתמכו בה.

ליאור כרמל: לי נוח היום כשאני מסיים את התפקיד לומר שיש לבחון זאת מחדש.

גלעד ארדן: אם כך, אני מציע שתאמר זאת לשר, ואז חבר-הכנסת כחלון מייד יתקן את החוק.

ליאור כרמל: אני, בהחלט, אומר את דעתי גם לשר.

ליאור כרמל: מרכז המידע - פרופסור דוד שנאן מונה להיות המדען הראשי, והוא מהחוקרים המובילים בתחום הבטיחות בדרכים בעולם.

ליאור כרמל: הוא יחד עם צוותו נמצאים בתהליכי יישום והקמה של מאגר המידע שעבר כברת דרך משמעותית.

ליאור כרמל: מי שרואה את כל פעילות ההסברה והמודעות בציבור - זה עובד יפה ברשות.

ליאור כרמל: עזרה במימון פעילויות למערכת התחבורה העירונית, חילוץ, אכיפה - זה מבוצע באופן שוטף.

ליאור כרמל: היינו רוצים שעל-פי החוק תהיה לנו יותר סמכות להיות מעורבים בתכניות העבודה.

ליאור כרמל: (מקרין שקף, שכותרתו: תפקידי הרשות לפי החוק.

ליאור כרמל: ) אם מגדירים מה החוק נותן לנו, זה לתכנן, לייעץ, לסייע, לבקר, לנהל את מרכז המידע ולתכנן.

ליאור כרמל: אין לנו סמכות על-פי החוק.

ליאור כרמל: יחד עם זאת, חשוב לציין שבפועל הסמכויות העיקריות שהרשות מונעת מהן הן אלה הסמכויות שהשר נותן לנו.

ליאור כרמל: השר מטיל עלינו משימות בישיבות משותפות לכל הגופים הרלוונטיים, ובהתאם לזה אנו שואבים את הסמכות.

ליאור כרמל: היה ויתחלף השר, אולי הוא יחשוב אחרת.

ליאור כרמל: [מקרין שקף, שכותרתו:

ליאור כרמל: העלות הכספית של התוכנית (לפי המלצות ועדת שיינין).

ליאור כרמל: ] מסקנות ועדת שיינין - כספים.

ליאור כרמל: בפועל קיבלנו 400 מליון שקל ב-2007, ובשנה הבאה יהיו לנו 550 מליון שקל.

ליאור כרמל: תקציב הבטיחות של מע"צ שהיה אמור להיות 400 מליון שקל לאור הקיצוץ הרוחבי ירד לכ-150 מליון שקל בשנה.

גלעד ארדן: אתם יכולים להורות למע"צ לא לקצץ את תקציב הבטיחות ולהוריד את הקיצוץ הכולל רק מסלילת כבישים חדשים.

ליאור כרמל: לנו אין סמכות.

ליאור כרמל: מי שיכול להורות על כך הוא השר.

ליאור כרמל: השר בהחלט עושה זאת.

ליאור כרמל: על-פי בקשת מע"צ, הם ביקשו לצמצם את תקציב הבטיחות שלהם ל-150 מליון שקל.

ליאור כרמל: רק הטיפול בכבישים אדומים הוא- - -

גלעד ארדן: מה אכפת לי מה מע"צ ביקשו?

גלעד ארדן: מה זאת אומרת "מע"צ ביקשו"?

גלעד ארדן: אני רוצה להבין את זה.

גלעד ארדן: האם השר יכול להתערב ולהורות למע"צ שהקיצוץ האכזרי שאתם מבצעים בתקציב התשתיות בשנה הקרובה יירד רק מסלילת כבישים חדשים ולא מתקציב הבטיחות.

ליאור כרמל: אין לו סמכות בלעדית.

ליאור כרמל: יש את הגוף המוסמך.

גלעד ארדן: אני שואל את אודי אדירי.

אודי אדירי: אני רק אומר בפתח הדברים שאין קיצוץ בתקציב התחבורה ב-2007, ואני מקווה שכולם יודעים ומכירים זאת.

אודי אדירי: יש גידול משמעותי, אבל אולי נדבר על זה אחרי זה.

גלעד ארדן: למה?

גלעד ארדן: כל אחד פה מציג את הדברים באופן מניפולטיבי.

גלעד ארדן: היתה תכנית חומש והיה אישור של הממשלה לפני שנה או שנתיים על 20 מיליארד לחמש שנים או משהו כזה.

גלעד ארדן: תשווה את זה ביחס לזה ולא ביחס ל-2007.

גלעד ארדן: סליחה שאני מכיר זאת.

אודי אדירי: זה בסדר גמור שאתה מכיר.

אודי אדירי: כל מה שאני אומר הוא שתקציב הפיתוח של משרד התחבורה לשנת 2008 גדול לא משמעותית כמו שקיוינו אבל הוא גדול משמעותית מתקציב הפיתוח של 2007.

גלעד ארדן: מה לעשות?

גלעד ארדן: לצערנו, פה יש עוד אזרחים כל הזמן ועוד רכבים.

גלעד ארדן: זה לא יאומן מה שקורה.

אודי אדירי: לגבי תקציב בטיחות של מע"צ, קודם כל, מבחינת סמכות, כמו שליאור כרמל אמר, הסמכות נתונה בידי הגוף הממונה.

אודי אדירי: הגוף המוסמך הוא גוף משותף למשרדי האוצר והתחבורה.

אודי אדירי: דבר אחד יש להבהיר: יש שני תקציבי בטיחות במע"צ - יש תקציב בטיחות אחד שהוא תקציב בטיחות לטיפול בכבישים קיימים, לטיפול במפגעים בטיחותיים, והתקציב הזה הוא בהיקף של 550 מליון שקל על פני כל תכנית החומש.

אודי אדירי: ככל הידוע לי וביררתי זאת היום, הוא לא קוצץ.

גלעד ארדן: כלומר, 110 מליון שקל כל שנה.

אודי אדירי: זה סדר-גודל של 110 מליון שקל בשנה לתיקון מיפגעים תחבורתיים ושדרוג תשתיות קיימות.

משה כחלון: מה כן קוצץ?

אודי אדירי: פרט לזה, יש תקציב לאלמנטים בטיחותיים בכבישים חדשים.

אודי אדירי: כלומר, אומרים: "אם אנו בונים כביש חדש, חלק גדול מהתקציב הולך לאלמנטים בטיחותיים, קרי למשל מעקות בטיחות".

אודי אדירי: אני מניח שזו הכוונה ב-400 מליון שקל לשנה.

אודי אדירי: מטבע הדברים, אם סך התקציב קטן יותר, גם החלק הזה קטן יותר כי בונים פחות כבישים, אם זו הכוונה.

ליאור כרמל: לא.

משה כחלון: אודי אדירי, אינני מומחה גדול בבטיחות, אבל אם אתם רוצים לבנות כבישים בלי מעקות בטיחות ובלי גדרי הפרדה, אל תבנו אותם.

משה כחלון: יותר טוב שלא תבנו אותם ותחכו לבנותם בו-זמנית.

משה כחלון: אני מומחה קטן בבטיחות.

אודי אדירי: אין כוונה כזו, ואנו אפילו לא מתערבים בזה.

אודי אדירי: משרד התחבורה קובע את התקנים המחייבים למעקות בטיחות וכדו', ואנו לא מתערבים בקביעות האלה.

אודי אדירי: כל הכבישים מבוצעים בהתאם לקביעות האלה של משרד התחבורה.

ליאור כרמל: שנינו יודעים או כל מי שמכיר את מסקנות ועדת שיינין יודע ש-400 מליון השקל האלה יועדו לכבישים קיימים, לשיפור הכבישים הקיימים עם דגש על הכבישים האדומים ולא על כבישים חדשים.

ליאור כרמל: מדובר על 400 מליון לשנה.

ליאור כרמל: הגוף המוסמך מערים קשיים על שר התחבורה והבטיחות בדרכים כל פעם שיש מסקנה על כביש אדום שצריך לטפל בו וצריך להקצות משאבים או להזיז תקציבים מכאן לכאן.

אודי אדירי: ליאור כרמל צודק, וזה אכן בהמלצות ועדת שיינין אלא שאין לזה גיבוי תקציבי ומעולם לא היה לזה בתכנית החומש של מע"צ.

אודי אדירי: אני מסכים שזה חלק מההמלצות.

ליאור כרמל: נכון, כי ההמלצות באו אחרי תכנית החומש.

ליאור כרמל: (מקרין שקף, שכותרתו: הכנת תכנית רב-שנתית.

ליאור כרמל: ) ביולי 2007 הרשות הלאומית הציגה לשר התחבורה והבטיחות בדרכים ולשר האוצר תכנית רב-שנתית עם דגשים עיקריים ל-2008 ועם קווי מתאר ליתר השנים.

גלעד ארדן: אנו מחכים לשמוע אותה, את התכנית ל-2008.

ליאור כרמל: אם אתם רוצים היום, היום.

גלעד ארדן: תגיע אליה.

גלעד ארדן: היית אמור להתחיל בזה.

ליאור כרמל: זו תכנית רב-שנתית שיש בה את התכניות להקמת מטות הבטיחות והפעלת מטות הבטיחות ברשויות המקומיות כולל תשתיות, תכנית אכיפה משותפת למשטרת ישראל ולרשות ובעיקר כל מה שקשור למימון הרשות בתוך המשטרה עם דגש הוא כרגע על תכנית חזית-צד ותאונות חזית-חזית, תכנית בטיחות לכבישים בין-עירוניים, תכנית לטיפול בנהגים מועדים, תכנית לטיפול במגזר הערבי, חרדי ועולים חדשים שמוגדרים אצלנו כאוכלוסיות בסיכון, תכנית לשיפור בטיחות ברכבי תובלה ותחבורה ציבורית עם מועצת המובילים ועם החברות הרלוונטיות, תכנית לשיפור בטיחות במפגשי מסילה-כביש, תכנית להטמעת בטיחות בדרכים במקומות עבודה, ארגונים חברתיים, משפחות ומערכת החינוך ותכנית להטמעת טכנולוגיות חדשות כמו קופסא ירוקה וטכנולוגיות נוספות.

ליאור כרמל: (מקרין שקף, שכותרתו: הכנת תכנית רב-שנתית - המשך.

ליאור כרמל: ) כמו כן: תכנית להמשך שדרוג מערך המחקר והמידע, תכנית לשדרוג בתי-המשפט לתעבורה וקיצור הליכי המשפט, תכנית לחיזוק מערך חינוך לתעבורה בבתי-ספר כולל הגשה לבגרות, תכנית להנהגת רשיון נהיגה מדורג, תכנית הסברה מכוּונת לנקודות תורפה בעיקר בהתאם לעונות שנה בעייתיות או לדגשים שבגינם יש תאונות דרכים, תכנית לשדרוג מערך הצלה--

גלעד ארדן: האם כל זה ל-2008?

ליאור כרמל: כן, ועוד הרבה פעולות.

גלעד ארדן: מה זה "תכנית"?

ליאור כרמל: זה 2008, ולכן זו תכנית.

ליאור כרמל: לחלק מהתכניות האלה יש כבר דברים פה שהתחלנו לעבוד עליהם באוקטובר: רשיון נהיגה מדורג, החינוך לבטיחות להגשת בגרות.

גלעד ארדן: כל אלו - היישום שלהן מתחיל ב-2008.

ליאור כרמל: כן.

ליאור כרמל: מרביתם התחילו כבר באוקטובר.

משה כחלון: מה זה רשיון נהיגה מדורג?

ליאור כרמל: רשיון נהיגה מדורג - זה יבוא לוועדת הכלכלה.

ליאור כרמל: מדובר על נהגים צעירים, בעיקר בנים, שמעורבים פי 10 מכלל האוכלוסיה בתאונות דרכים קטלניות.

ליאור כרמל: במדינות העולם, בקנדה בעיקר, היה תהליך מתן היתרי נהיגה לנהגים חדשים לא כמו הנהוג במדינת ישראל.

ליאור כרמל: יש היתר נהיגה ביום, ואחר כך היתר נהיגה בלילה, כשבאמצע זה משולב בהוראת נהיגה נוספת ובמבחנים נוספים.

ליאור כרמל: וזאת, בתהליך של ליווי של ההורים.

ליאור כרמל: ועדת היגוי, שהקימה הרשות הלאומית בשיתוף משרד התחבורה "אור ירוק" ומומחים נוספים, המליצה לפני כחודשיים לשר או הציגה את המלצותיה.

ליאור כרמל: היו עוד "שיעורי-בית" לעשות, והם סיימו את עבודת התשתית.

משה כחלון: האם בקנדה זה עזר?

ליאור כרמל: בקנדה זה הורד ב-37% באוכלוסיה הרלוונטית - הצעירים.

ליאור כרמל: התכניות האלה הוכנו עם משרד התחבורה, משרד החינוך, משטרה, משפטים, בריאות, רשויות מקומיות, עמותות ועוד.

ליאור כרמל: [מקרין שקף, שכותרתו: השוואת הצעת תקציב להמלצות שיינין (מיליוני ש"ח).

ליאור כרמל: ] תקציב הרשות נבנה ב-2008 עם זהות של 10%-15% למסקנות ועדת שיינין.

ליאור כרמל: תשתיות בטיחות - 200 מליון שקל, 200 מליון שקל.

ליאור כרמל: אכיפה - הומלץ על 160 מליון שקל, ומועצת הרשות והשר החליטו על 132 מליון שקל.

ליאור כרמל: חינוך - 50 מליון שקל לעומת 46 מליון שקל.

ליאור כרמל: הגברת מעורבות הציבור - 48.6 מליון שקל אל מול 50 מליון שקל.

ליאור כרמל: לא אמשיך במספרים, אבל בסך-הכל המספרים דומים מאד.

ליאור כרמל: (מקרין שקף, שכותרתו: במה שונה הרשות החדשה מהישנה.

ליאור כרמל: ) אל מול ניתוח תכניות העבודה והצרכים השונים, אני יכול להציג בפני הוועדה את ההבדלים בין הרשות הקודמת לראשונה.

גלעד ארדן: לא צריך.

ליאור כרמל: (מקרין שקף, שכותרתו: מעגל ניהול בטיחות בדרכים.

ליאור כרמל: ) יש היום תכנית מערכתית לשנת 2008 למדינת ישראל, והיא מהווה את קווי המתאר לתכנית 2009, 2010 ו-2011.

ליאור כרמל: כמובן לאור ההצלחות או הכשלונות, עובדי הרשות והמנכ"ל החדש, תא"ל יאיר דורי, שלקח על אחריותו את ניהול הרשות, יעשו את השינויים בהתאם.

ליאור כרמל: אני מניח שיהיה מקום לבחון זאת בוועדה ולהציג זאת בוועדה ביתר שאת.

גלעד ארדן: מה התקציב הצפוי ל-2008 לטובת כוח-האדם של הרשות?

ליאור כרמל: כל תקורות הרשות - אנו אומדים אותן ב-31 מליון שקל, וזה כולל את המעבר למשרדים חדשים וכוח-אדם עד 90 תקנים.

ליאור כרמל: בוועדת שיינין דיברו על בין 200 ל-250 עובדים, ובפועל מצאנו שצריך חצי מזה.

גלעד ארדן: אולי לא שמעתי טוב.

גלעד ארדן: יש 90 עובדים בשנה, וכל התקורות 30 מליון שקל.

ליאור כרמל: זה 31 מליון שקל, כאשר בתוך זה יש את השכר, המשרדים, הרכבים, הטלפונים וכל ההוצאות.

ליאור כרמל: אני לא זוכר את המספר בעל פה.

גלעד ארדן: זה לא נשמע מספיק סביר.

דובר: נמוך.

גלעד ארדן: זה נמוך.

גלעד ארדן: 30 מליון שקל, 2.5 מליון שקל לחודש, 90 מקבלי שכר בחודש.

חזי יהלומי: אולי זה מצביע על גובה השכר?

ליאור כרמל: שכר עובדי הרשות היום הוא שכר הוגן ומכובד.

ליאור כרמל: אבדוק את ההערה שלך.

ליאור כרמל: לדעתי, עשינו בדיקות וגם מועצת הרשות ערכה דיונים על כך.

משה כחלון: אם זה שכר ממוצע פלוס, זה בסדר.

גלעד ארדן: בעוד רבע שעה אני רוצה לנעול את הדיון, וברצוני לאפשר לכל מי שרוצה לומר את דברו בקצרה.

אלון גלרט: אני משמש יועץ משפטי של "אור ירוק".

אלון גלרט: התחלנו פה עבודה לגבי הפערים בין המלצות ועדת שיינין לבין החוק עצמו.

אלון גלרט: רוב הדברים נאמרו, ואבקש להתייחס ק למספר מצומצם של דברים שלדעתי לא קיבלו דגש.

אלון גלרט: הנושא הראשון הוא, שהרעיון הבסיסי שעמד בבסיס הקמת הרשות היה שהרשות הלאומית תהיה רשות עצמאית וחזקה שתפקח על הפעילות השוטפת בתחום.

אלון גלרט: הרעיון היה שהרשות תהיה עצמאית ולא תהא בעצם כפופה לשר התחבורה, ובעצם תפקח על המשרד.

אלון גלרט: הדבר הזה לא קרה, ויש לזה משמעות, ואינני מדבר על כל הנושאים שהוזכרו כמו פיקוח על רשויות ויכולת לסגור כבישים.

אלון גלרט: נושא שני לא פחות חשוב, ואולי אף יותר, הוא הנושא התקציבי.

אלון גלרט: הרעיון שהיה בבסיס הצעת שיינין הוא שהתקציב הרגיל יהיה כמקודם והתוספת לתקציב תבוא מאגרה שתוטל.

אלון גלרט: נושא זה טורפד, ואנו רואים היום את התוצאות.

אלון גלרט: אילו היתה המתכונת שהוצעה ע"י ועדת שיינין, התקציב של ה-550 מליון שקל היה בלתי תלוי.

אלון גלרט: כתוצאה מזה שזה לא כך והתקציב תלוי בתקציב המדינה, הגענו למצב של ה-400 מליון שקל והקיצוץ של ה-150 מליון שקל, שבסוף פותרים אותו ע"י לקיחת ה-150 מליון שקל מתקציב אחר.

אלון גלרט: לגבי שאר הפערים, הפיקוח על הרשויות ויכולת האכיפה, לדעתי, זה דבר חשוב והוא חסר כאן, אבל לא דובר עליו.

אלון גלרט: הדבר האחרון שאני רוצה לומר ואני חושב שהוא החשוב ביותר הוא: כאשר החוק הזה, בסופו של דבר, אושר, שר התחבורה הצהיר והתחייב שכל הפערים שהוזכרו כאן יבואו לידי השלמה באמצעות חקיקה משלימה.

אלון גלרט: הדברים האלה לא קורים.

אלון גלרט: אני חושב שכאן זה המקום לקרוא לשר, למשרד ולממשלה להשלים את החקיקה שהיא התחייבה להם.

גלעד ארדן: אני מצטרף לקריאה שלך, חוץ מאשר בנושא האגרה.

גלעד ארדן: בנושא האגרה השר לא נמצא פה, אבל אמרתי זאת גם בכלי התקשורת; ראשית, אם השר מתכוון ברצינות בעניין תקציבי המאבק בתאונות דרכים, כולל תקציב הרשות הלאומית, את אותם 150 מליון שקל הוא יכול להשלים מתקציב משהו אחר במשרדו.

גלעד ארדן: לא שזה דבר טוב.

גלעד ארדן: שנית, גם מבחינה פוליטית אינני חושב שהוא עשה את כל מה שהוא יכול לעשות כדי להיאבק על התקציב הזה.

גלעד ארדן: המאבק על התקציב יכול להיות הרבה יותר נחוש.

גלעד ארדן: כמודל לאזרחים לקבוע לגבי סוגייה כל כך חמורה שהממשלה היא זו שבראש ובראשונה אחראית עליה - לבוא ולהגיד שכדי לממן אותה נטיל אגרה על האזרחים והאזרחים בסוף ירויחו מזה, אינני מבין אם אנו מקבלים את המודל הזה למה הוא צריך להיעצר רק בבטיחות בדרכים.

גלעד ארדן: גם אגרת בניית גדר הפרדה וגם אגרת איכות הסביבה - כל הדברים האלו תורמים לירידה בתמותה ומשרתים את הציבור.

גלעד ארדן: לגבי כל דבר, נגיד שכדי לא לפגוע ולשרת את התקציב נטיל זאת.

גלעד ארדן: דרך אגב, בכלל לא צריך תקציב מדינה, ואפשר לנסות להעביר תקציבים דרך חוקים שיגבו פר נושא כסף נקודתי למימונו מהציבור.

גלעד ארדן: או שלממשלה יש סדרי עדיפויות בהן היא נבחנת או שהאזרחים משלמים את זה.

גלעד ארדן: אודי אדירי, האם אתה רוצה לומר משהו אחר כך?

אודי אדירי: אשמח.

גלעד ארדן: אפילו האוצר באכזריותו התנגד לעניין הזה של האגרה.

גלעד ארדן: הוא יודע שהוא אכזרי ושהוא לא יעמוד בפיתוי לקצץ בתקציבי הבטיחות בדרכים ומניעת הקטל.

גלעד ארדן: למרות זאת הוא הבין שהאגרה היא מודל לא נכון.

אודי אדירי: ממשלת ישראל תמכה באגרה.

גלעד ארדן: ממשלת ישראל - כן, אבל האוצר בא אלי והסביר לי שהוא מתנגד, כולל מר קובי הבר.

אלון גלרט: השאלה לא מופנית אלי, אבל תרשה לי להתייחס בשני דברים.

אלון גלרט: ראשית, ההצעה דיברה על כך שתהיה אגרה אבל כנגד האגרה תהיה הפחתה בביטוח החובה.

גלעד ארדן: אף אחד לא התחייב.

אלון גלרט: הגבייה תהיה דרך אגב דרך ביטוח החובה.

אלון גלרט: לכן, הדברים היו צריכים להתאזן.

אלון גלרט: שנית, כרגע אינני מדבר על הדרך, אבל העקרון שתקציב הרשות לא יהיה מותנה בהחלטה שנתית ובתקציב שנתי שהאוצר בטובו או לא בטובו יאשר - את זה ניתן לעשות לאו דוקא בדרך של אגרה.

אלון גלרט: ניתן להבטיח תקציב לאורך מספר שנים בלי שניתן יהיה לגעת בו.

גלעד ארדן: יש ראש ממשלה, והוא מחלק פתקים עם התחייבויות לשריו.

גלעד ארדן: השר מחזיק עד היום את ההתחייבות.

גלעד ארדן: זה שראש הממשלה לא מכבד את הפתקים שהוא מחלק לשרים - הוא חתום על הפתק.

אלון גלרט: קטונו מלהכנס לענייני פוליטיקה.

גלעד ארדן: בסוף זה על חשבון האזרחים.

גלעד ארדן: אני מצטער.

אהרון לפידות: אני משמש כדובר עמותת "אור ירוק", וברצוני לומר מלה בקשר להתייחסות לתקציב הבטיחות של מע"צ שהוזכר כאן והתייחסו מצד האוצר לגבי כביש חדש שבו שמים מעקה בטיחות רמזורים.

אהרון לפידות: אני לא משוכנע שזו היתה כוונת המחוקק כאשר הגדירו "תקציב בטיחותי".

אהרון לפידות: בתקציב בטיחותי הכוונה היא אם עושים פעולה שהיא 100% לטובת הבטיחות, כלומר לוקחים צומת ואומרים "מכאן ואילך אנו נבנה פה מעגל תנועה לטובת הבטיחות" ולא כדי להכניס את נושא הבטיחות לתוך- - -

גלעד ארדן: אתה צודק 100%.

גלעד ארדן: הם מצאו דרך להתחכם.

גלעד ארדן: מה אתה רוצה?

אהרון לפידות: זו דרך קצת להשתמש בכסף למטרות הלא נכונות.

גלעד ארדן: כביש סוללים לחוד והעיקר שאפשר לנסוע.

גלעד ארדן: אחר כך בטיחות הכביש?

גלעד ארדן: - זה כבר סיפור אחר לגמרי.

אהרון לפידות: נכון.

אהרון לפידות: אני חושב שזה אפילו קצת מצחיק.

גלעד ארדן: זה לא מצחיק.

אהרון לפידות: אם זה לא היה כואב, זה היה מצחיק.

ניסן פלג: אני ניסן פלג.

ניסן פלג: ברצוני לברך את הרשות החדשה שבאמת שמה את הדגש על מטות הבטיחות.

ניסן פלג: יושב פה נציג האוצר, ורציתי לשאול לגבי המגזר הערבי.

ניסן פלג: ידוע לי שכספים מגיעים למגזר הערבי והם מעוקלים מסיבות כלכליות לבנקים ולכל הדברים האחרים.

ניסן פלג: שמעתי הרבה תלונות ממנהלי מטות הבטיחות שהכסף לא מגיע אליהם.

ניסן פלג: מהי התשובה לגבי הנושא הזה?

משה כחלון: זה גם רשויות יהודיות שיש להן בעיות עיקולים.

ניסן פלג: המגזר הערבי בעיקר סובל בצורה קריטית בגלל בעיות תקציביות.

ליאור כרמל: זה לא קשור לאוצר.

ליאור כרמל: הרשות בנתה בימים האחרונים מנגנון לאפשר הזמנת השירותים לבטיחות בדרכים לרשויות המקומיות שיש להן חשבון בנק מוגבל, ואנו מצאנו לזה את הפתרון.

ליאור כרמל: זה לא קשור לאגף התקציבים.

אודי אדירי: אומר כמה דברים.

אודי אדירי: התייחסו כאן לתקציב משרד התחבורה, תקציב הפיתוח, ובשנת 2008 הוא בכ-550 מליון שקל יותר משנת 2007, והתקציב השוטף - בכ-100 מליון שקל יותר.

אודי אדירי: אני אומר זאת רק כדי להעמיד דברים על דיוקם.

גלעד ארדן: מי הציג זאת לא בצורה מדוייקת?

אודי אדירי: בסדר.

אודי אדירי: אם הוצג, אז זה נאמר רק כדי להבהיר.

גלעד ארדן: זה פחות ממה שהממשלה בתכנית החומש אישרה לרשות הלאומית לדרכים.

אודי אדירי: לא.

אודי אדירי: אני חושב שחלק גדול מהדברים לא קשורים לתכניות החומש.

אודי אדירי: היתה כוונה להגדיל את תקציב משרד התחבורה בכמה אלמנטים, גם בכבישים עירוניים, ולאו דוקא על-פי תכנית החומש אלא מתכניות שונות, ובסופו של דבר הגידול הוא כפי שציינתי.

אודי אדירי: בכל זאת, זה גידול.

אודי אדירי: לגבי תקציב הרשות לשנת 2007, על-פי חוק הרשות לבטיחות, שר התחבורה ושר האוצר צריכים לאשר את התקציב.

גלעד ארדן: שוב אקטע אותך.

גלעד ארדן: גידול נבחן לא באופן אבסולוטי אלא מול הפיגור שקיים בתשתיות, ולכן המספר שלך - אתם מגיעים לשם בדרך-כלל אחרי שאתם מאד מצטיינים באוניברסיטה - הוא מספר מטעה שלא היו מקבלים אותו כמו שאתה מציג אותו כאילו לפרוטוקול "יש גידול של 550".

גלעד ארדן: לגידול יש משמעות, אם הוא רלוונטי לפיגור.

גלעד ארדן: אם הוא לא רלוונטי או שהוא פחות ממה שצריך כדי להדביק את הפיגור, הוא גידול כאילו כלומר הוא גידול שהוא לא מספיק והוא לא טוב.

אודי אדירי: אינני יודע מה זה "גידול כאילו".

אודי אדירי: שר התחבורה וסגן ראש הממשלה אמר שלעומת הגידול שחל במשרד החינוך בביטחון חל אצלו קיצוץ של מיליארד שקלים.

אודי אדירי: חשוב להעמיד דברים על דיוקם, ואני בטוח שגם במשרד החינוך הפיגור הקיים הוא גדול יותר מהתקציב שניתן.

אודי אדירי: בכל זאת, ניתנה תוספת תקציבית למשרד החינוך, ניתנה תוספת תקציבית למשרד הביטחון וניתנה תוספת תקציבית למשרד התחבורה.

אודי אדירי: יכול להיות שזו לא תוספת גדולה כמו שצריך, אבל ניתנה תוספת תקציבית.

אודי אדירי: רציתי להעמיד דברים על דיוקם.

אודי אדירי: זה נאמר היום בכמה מקומות שונים בכנסת בצורה לא מדוייקת.

גלעד ארדן: אני חושב שהובן שהקיצוץ של המיליארד זה מול הציפיות למיליארד שהוא אמור היה לקבל - לא הוא אלא אזרחי המדינה בתשתיות.

אודי אדירי: תקציב הרשות לבטיחות - על-פי חוק, שר האוצר ושר התחבורה צריכים לאשר את תקציב הרשות לבטיחות.

אודי אדירי: הם צריכים לקבלו לאישורם עד ה-1 ביולי כל שנה, כדי שלקראת השנה הבאה יוכלו לאשר את התקציב בזמן.

אודי אדירי: לא ציפינו שב-2007 זה יקרה ביולי 2006 כי הרשות רק קמה, ולכן סוכם שזה יקרה במהלך מרץ 2007 וניתן לרשות תקציב מעבר.

אודי אדירי: זה לא קרה גם אז, וזה קרה רק בסוף חודש מאי.

אודי אדירי: אני חושב, וליאור כרמל יסכים איתי, שעשינו כל מאמץ מעל ומעבר, בטח בגבול של מה שאנו יכולים על-פי החוק, לאפשר לרשות לפעול על אף שהתקציב לא אושר.

אודי אדירי: ניתנה כאן דוגמא שחרתה לי במיוחד - מטות הבטיחות.

אודי אדירי: נדמה לי שפנה אלינו שר התחבורה בפניה במהלך חודש מרץ ואמר: "עדיין לא הגשתי תקציב כללי, אבל מטות הבטיחות זה דחוף לי.

אודי אדירי: תאשרו לי 20 מליון שקל".

אודי אדירי: אמר שר האוצר: "למרות שעדיין לא אישרתי את כלל התקציב, קיבלת 20 מליון שקל", וזה קיבל ביטוי בתקציב באופן מיידי.

אודי אדירי: זה שבמהלך חודש אוגוסט או ספטמבר אחוז מזערי מהכסף הזה עבר לרשויות, ואני אומר "מזערי" ואני מדבר על אחוזים בודדים, כלומר פחות מ-10%, אין לאגף התקציבים במשרד האוצר דבר וחצי דבר בזה.

אודי אדירי: התקציב עבר לרשות לבטיחות כבר בחודש מרץ.

אודי אדירי: יכול להיות שזו בעיה של הרשות, ויכול להיות שזו בעיה של חשבות המשרד, ויכול להיות - וזה גם סביר וזה בסדר - שאלה חבלי לידה.

אודי אדירי: זה מצב הדברים.

גלעד ארדן: או שהשר משקר או שמישהו מטעה את השר ברשות הלאומית.

אודי אדירי: אני אמרתי עובדות, ואני עומד מאחוריהן.

גלעד ארדן: מבחינת השר, הוא אמר זאת כאן בצורה ברורה: אתם אלה שמעכבים את מעבר הכסף לרשויות המקומיות.

אודי אדירי: הדברים חרו לי, ולכן אני מגיב עליהם.

אודי אדירי: אני אומר שוב, שהתקציב למטות הבטיחות ניתן עוד לפני אישור התקציב הכולל.

ליאור כרמל: אודי אדירי, אתקן אותך עובדתית.

ליאור כרמל: הבקשה שלנו הוגשה במרץ מכיון שהשר היה בסין ואני יודע שהוא התקשר אלי מסין, ואז התשובה היתה במאי.

ליאור כרמל: אבל, אני יכול להגיד משהו אחר: הבעיה היא לא אצלך.

אודי אדירי: בסדר.

אודי אדירי: אני יודע.

אודי אדירי: הבעיה היא לא באגף התקציבים ולא במשרד האוצר בהקשר הזה.

אודי אדירי: טענת השר שאנו בודקים כל פרוייקט ופרוייקט - אכן מינהל היבשה הגיש את רשימת הפרוייקטים, וכמקובל כל מה שאנו בוחנים הוא שפרוייקטים עומדים בקריטריונים שהמשרד קבע בעצמו.

אודי אדירי: אנו לא מתערבים בקריטריונים.

אודי אדירי: על-פי חוק התקציב, אנו חייבים לעשות זאת.

אודי אדירי: הדבר הזה נעשה בתחילת השנה.

אודי אדירי: לדעתי, זה נעשה עוד בחודש פברואר.

אודי אדירי: הדברים נעשו בהתחלת השנה.

אודי אדירי: לגבי עצם אישור התקציב, משרד האוצר אישר את התקציב בערך חודש לאחר שהוא הוגש לאישורו.

אודי אדירי: למרות שהיו לנו הרבה מאד הסתייגויות, לא רצינו לפגוע בתפקוד הרשות.

אודי אדירי: אני חושב שהאישור הזה הוא לא חותמת גומי.

אודי אדירי: יש לו חשיבות.

אודי אדירי: יש חשיבות לפיקוח ולבקרה האלה.

אודי אדירי: אני רק יכול להגיד שגם בשנת 2008 עד היום לא הוגש לאישור שר האוצר טיוטה לאישור שר האוצר של התקציב.

ליאור כרמל: זה לא נכון.

ליאור כרמל: הוגשה טיוטה.

ליאור כרמל: לשר התחבורה יש הסתייגויות.

אודי אדירי: לכן, אנו גם לא קיבלנו את זה לאחר טיוטה שאנו יכולים להתייחס אליה.

אודי אדירי: שוב, אנו מאד רוצים לעשות את האישור הזה מהיר, אבל אם עוד פעם תגיע לשר האוצר בקשה לאישור התקציב אחרי תחילת שנת 2008 התקציב יאושר אחרי תחילת שנת 2008.

אודי אדירי: זה טבע הדברים, ואין לנו שום כוונה לעכב עיכובים מיותרים.

אודי אדירי: אני חושב שבידיים נקיות אני יכול להגיד כאן שאינני חושב שנושא התקציב פגע בתפקוד הרשות לבטיחות בשנת 2007.

אודי אדירי: הרשות רק קמה, וליאור כרמל נתקל בהרבה מאד קשיים בתהליך ההקמה אך קשיים לגיטימיים.

אודי אדירי: זה לוקח זמן.

אודי אדירי: חשוב להתייחס לזה.

אודי אדירי: לגבי הפרדות מפלסיות, אומר הערה אחת.

אודי אדירי: דו"ח הטכניון לא הוזמן ע"י משרד האוצר ולא נעשה לפני שלוש שנים.

אודי אדירי: זה דו"ח שמשרד התחבורה פנה לטכניון וביקש ופורסם בשנת 2006.

אודי אדירי: בהעדר יכולת אחרת של משרד התחבורה לקבוע סדר עדיפויות בהפרדות מפלסיות, החליטה ממשלת ישראל לאמץ את דו"ח הטכניון ולבצע את ההפרדות המפלסיות בעדיפות 1 בלבד.

אודי אדירי: היה חשוב להעמיד דברים על דיוקם.

גלעד ארדן: מה הכוונה ב"עדיפות"?

גלעד ארדן: הבנתי את זה.

גלעד ארדן: הוא מדרג שם סדרי עדיפויות.

אודי אדירי: דו"ח הטכניון הוא דו"ח שמשרד התחבורה ביקש ממוסד הטכניון לדרג עדיפויות.

אודי אדירי: הוא מדרג את ההפרדות.

אודי אדירי: הוא נותן שלוש עדיפויות מרכזיות: 1, 2 ו-3.

גלעד ארדן: האם מכיון שמשרד התחבורה התקשה לדרג עדיפויות משלו, הממשלה אימצה את מה שהטכניון כאילו קבע?

אודי אדירי: אינני רוצה להגיד "התקשה" או "לא התקשה".

אודי אדירי: אני יודע שלמרות בקשות חוזרות ונשנות מרכבת ישראל ומשרד התחבורה ליצור סדר עדיפויות כזה, לא נעשה סדר עדיפויות.

גלעד ארדן: למה?

גלעד ארדן: כי הם אמרו שמבחינתם הכל חשוב?

אודי אדירי: כן.

אודי אדירי: העלות התקציבית של כלל ההפרדות המפלסיות היא 4.5 מיליארדי שקלים, וזה הרבה מעבר למה שהיה גיבוי תקציבי.

אודי אדירי: לכן, באה החלטת הממשלה שאמרה: "אנו נבצע עדיפות 1 בלבד".

אודי אדירי: עדיין מדובר על הפרדות מפלסיות בעלות של למעלה משני מיליארדי שקלים.

אודי אדירי: זה נאמר רק כדי לדייק בדברים.

גלעד ארדן: הבנתי.

גלעד ארדן: אם כך, הם צודקים.

גלעד ארדן: איך הם יכולים לקחת אחריות?

גלעד ארדן: אם הפרדה מפלסית היא דבר שאמור למנוע תאונה שם, אז מה שהוא לא ידרג ותקרה שם תאונה יגידו שהוא אחראי על זה.

אודי אדירי: בזה הוא צודק.

גלעד ארדן: עדיף לחלק את האחריות על הרבה שרים, ואז אי-אפשר להתמקד באף אחד נקודתית אחר כך.

אודי אדירי: יכול להיות.

גלעד ארדן: מבחינת הכסת"ח, כנראה שזו העצה שנתקבלה.

ליאור כרמל: אין לי הרבה מה להוסיף אלא לאחל בהצלחה למחליפי בתפקיד.

ליאור כרמל: אני משוכנע שהוא יצליח.

ליאור כרמל: בהצלחה.

גלעד ארדן: האם יש עוד הערות חשובות?

גלעד ארדן: בבקשה.

ערן ראובני: אני ערן ראובני, מנכ"ל ITS ISRAEL, איגוד שבא לקדם את נושא הטכנולוגיות בתחום התחבורה.

ערן ראובני: תחום הטכנולוגיות מכיל פוטנציאל עצום לשיפור בתחום התחבורה בכלל ובתחום הבטיחות בפרט.

ערן ראובני: הטכנולוגיות נהיות יותר ויותר זולות ומאפשרות יישום, ויחד עם זאת יישומן מורכב.

ערן ראובני: נדמה כאילו מי שעוסק בטכנולוגיות זה חברות היי-טק והן יכולות להרויח מזה, ולא כך הוא.

ערן ראובני: התהליך הזה מחייב מעורבות של גורמים ממשלתיים.

ערן ראובני: הדברים גם יכולים להגיע לצורך בתקנות מחייבות.

ערן ראובני: יש סוגיות משפטיות שצריך לדון בהן בנושא זכויות הפרט.

ערן ראובני: לגבי כל הסוגיות האלה, אני קורא מכאן גם לרשות וגם לוועדות השונות להתמודד איתן ולהכיר את הסוגיות האלה ולתת במה לטיפול בבעיות האלה כדי להאיץ את תהליך ההטמעה של התחום הזה.

גלעד ארדן: תודה.

גלעד ארדן: האם יש עוד מישהו רוצה לומר משהו?

גלעד ארדן: אני נועל את הישיבה.

גלעד ארדן: תודה לכולם.